qundao/data-zh-poetry huggingface dataset:
次韻維心謝沈尚書惠筆一首
作者：劉一止
朝代：宋

書生磨吻鉛刀銛，君家手筆不退尖。
琢成秀句奪天巧，平揖鮑謝奴高錢。
郊寒島瘦復可哂，漢風楚國真能兼。
胸中疾邪茹不吐，但覺忿氣生虬髯。
叵堪陳壽書漢實，毫端有口可得箝。
尚書昔侍金華講，論議凛凛秋霜嚴。
曾将一字竊魯史，未用三語求阮瞻。
分君賜筆助清峭，雕犀鏤象光出奩。
如吾樸遫豈足數，半世翰墨徒心潛。
老去文章讀不入，編帙散亂如投籤。
因君窮討默自愧，僻魯成痼何時砭。
須要盡見君家書，槁死不歎周南淹。
更從湘東覓金管，賞激忠孝祛奸憸。
次韻維心賦次律見一亭二首·其一
作者：劉一止
朝代：宋

向來金埓與銅山，可是無田未得閑。
紙上功名追逸景，鏡中心事迫摧顔。
溪雲慣作多時別，隴月今迎一箇還。
始信柯田梨棗地，不令榛棘有遺删。
次韻維心賦次律見一亭二首·其二
作者：劉一止
朝代：宋

循除春水漸淙淙，心静魔軍久已降。
未省芳菲誰是伴，不妨鸚燕自成雙。
眼中濁酒傾如海，門外清溪欲擬江。
會見扶藜添一老，共聽疏竹響風窗。
次韻維心贈葛魯卿待制求花栽一首
作者：劉一止
朝代：宋

此日寧無健步移，春前行近着花時。
故園樂地今餘幾，小縣風光客不知。
剩買名裁令亂眼，却嫌芳思只撩詩。
屬公歸賦丹青手，問圃尋農獨我宜。
次韻維心赴次律賞芍藥一首
作者：劉一止
朝代：宋

巖前紅藥媚深幽，更爲餘春一笑留。
疇昔鄒枚俱倦客，而今陶謝得同遊。
真香雨裛來無盡，妝艷風熏喜欲浮。
未羡木奴千戶比，主人原是醉鄉侯。
次韻萬廷老見貽一首
作者：劉一止
朝代：宋

梅花村上駐歸帆，知有幽人住此菴。
誰遺疏香随舵尾，故憐春色在枝南。
溪前水落沙痕出，門外山横雪意酣。
詩似何郎情不淺，更留佳處後來談。
次韻虞仲容詠雪一首
作者：劉一止
朝代：宋

十年九作窮途客，慣見天花面旋飄。
江上舞鷗如背我，沙邊立鶴獨齊腰。
衣黏落片行呼酒，船觸輕冰半渡橋。
誰識此時詩思亂，緩歌黄竹想西瑤。
次韻袁審淵道舊思歸四首·其一
作者：劉一止
朝代：宋

寂寞襄陽老，南山憶弊廬。
病來惟喜酒，歎罷每捐書。
道路風塵暗，關河信息疏。
逢人說沙漠，不忍問何如。
次韻袁審淵道舊思歸四首·其三
作者：劉一止
朝代：宋

城郭如村步，官身等俗閑。
對棋論小墅，拄頰望西山。
異縣故交重，閑心幽事關。
猶餘少年意，不計晚途艱。
次韻袁審淵道舊思歸四首·其二
作者：劉一止
朝代：宋

十載溪亭舊，揮毫見古風。
相如今病渴，東野尚鳴窮。
眼界便鄉物，風流憶乃翁。
一枰如夢斷，歸思渺千峰。
次韻袁審淵道舊思歸四首·其四
作者：劉一止
朝代：宋

虞氏隋唐後，當時尺五天。
風煙鼻祖宅，翰墨耳孫賢。
筇屐容相躡，杯觴得共傳。
濟時吾老矣，看着祖生鞭。
次韻賓老過會稽訪余同遊禹廟龍瑞宮晚歸二首·其一
作者：劉一止
朝代：宋

十載江湖客，重來霜鬢侵。
事如春晝夢，山似故人心。
步屧攀嶃絕，移舟出窈深。
他時林樾底，歸去話登臨。
次韻賓老過會稽訪余同遊禹廟龍瑞宮晚歸二首·其二
作者：劉一止
朝代：宋

禹穴徴前史，龍門訪隱書。
相攜如故里，失喜問吾廬。
此日登山屐，他年下澤車。
端能從我老，騰踐未應虚。
次韻趙端直貽何子楚卜居山間二絕句·其一
作者：劉一止
朝代：宋

賀老晚乞一曲湖，絕勝叔平千頭奴。
端直自是功名人，未用早計此索居。
次韻趙端直貽何子楚卜居山間二絕句·其二
作者：劉一止
朝代：宋

後堂彈絲嬌不止，知有性靈雙婢子。
歌詞自製清如水，却怪驚塵暗中起。
次韻邵子非見貽一首
作者：劉一止
朝代：宋

夢想風神不記春，相逢欲看夢中因。
安知晚歲歸吳客，却見當時入洛人。
賦似文園真有氣，詩非子建諒誰親。
會須剪燭西窗語，莫怪長頭酒事頻。
次韻鄭禹功見貽一首
作者：劉一止
朝代：宋

當年負笈京華客，振臂論交法從班。
何武誦詩來蜀郡，士龍持論出雲間。
杯觴引滿風流甚，歲月驚心昨夢還。
短檝未妨相訪覓，要看拄頰面西山。
次韻鄭維心見貽一首
作者：劉一止
朝代：宋

身病何因到赤墀，眼昏不復下書帷。
杯觴有限長羞澀，故舊無多足別離。
對白抽黄餘習氣，看朱成碧記當時。
江村投老俱牢落，猶喜詩情似拾遺。
次韻鄭維心詠梅一首
作者：劉一止
朝代：宋

山路雪消梅半吐，隔林光已見疏明。
凍醪似蜜從誰賞，斲句如冰得我驚。
卧樹照溪春思净，細香留客暮寒清。
胡塵未遠邊風急，十載花前笑不成。
次韻鄭維心貽盧叔才一首
作者：劉一止
朝代：宋

朝行轉木末，暮返循水涯。
生長山水間，途窮自知歸。
萬緒更擾擾，衆目何睽睽。
有若脫{革卮}牛，邂逅得此時。
坐念盧夫子，與世真背馳。
讀書如董生，三載圃不窺。
清詩見真情，觀者豈得疵。
春風入閭巷，爛熳百草菲。
摩腹忽起行，菜茹傷蕨薇。
平生經綸學，無術取世資。
貧交可相覓，叩門兩無疑。
富貴不汝求，吾至君勿揮。
次韻雪中聽琵琶一首
作者：劉一止
朝代：宋

燕堂曾許陪真賞，似識唐昌一樹花。
鶴骨松聲公耐雪，龜膓蟬腹我羞茶。
星弰萬點疏還密，月帔千尋整復斜。
要趁回風看舞態，莫令矯恨入琵琶。
比過石壁訪王元渤舍人欲觀棋戰聞同魚軒出遊獨與戎琳二師對語久之明日元渤有詩見貽次韻奉酬
作者：劉一止
朝代：宋

緩緩遊春且莫催，而今揮麈短轅回。
一百五日天氣近，二十四番花信來。
賭墅未容窺謝傅，即心聊復探黄梅。
歸來索共梅花笑，老眼如何得暫開。
水村二首示友人·其一
作者：劉一止
朝代：宋

浮花蕩漾青蘋小，綠柄欹垂剪刀草。
朝從港東暮港西，採花擷草無盡期。
秋光有盡意無盡，萬馬奔騰山作陣。
眼中未飽公莫回，饑腸作惡如鳴雷。
水村二首示友人·其二
作者：劉一止
朝代：宋

張公一生雲水客，往歲孤蹤寄苕霅。
故人刺史眼爲青，願爲泛宅浮清泠。
當時鷗鳥難問跡，尚有水村名泊宅。
碧蓑青笠寧在無，公今仙去當傳余。
水調歌頭
作者：劉一止
朝代：宋

千古嚴陵瀨，清夜月荒涼。水明沙淨，波面一葉弄孤光。北望旄頭天際，殺氣遙昏楚甸，雲樹失青蒼。愁絕未歸客，衰鬢點吳霜。聽江邊，鳴寶瑟，想英皇。騎鯨仙裔，高韻清絕勝風篁。醉入無何境界，卻笑昔人底事，遠慕白雲鄉。不見咸陽道，菸草茂陵荒。
水調歌頭
作者：劉一止
朝代：宋

縹緲青溪畔，山翠欲粘天。縱雲臺上，攬風招月自何年。新舊今逢二妙，人地一時清絕，高並兩峰寒。歌發煙霏外，人在去留間。著方床，容老子，醉時眠。一尊相屬，高會何意此時圓。況是古今難遇，人月竹花俱妙，曾見句中傳。不向今宵醉，忍負四嬋娟。
水車一首
作者：劉一止
朝代：宋

村田高仰對低窊，咫尺溪流有等差。
我欲浸灌均田涯，天公不遣雷鞭車。
老龍下飲骨節瘦，引水上泥聲呷呀。
初疑蹙踏動地軸，風輪共轉相鈎加。
嗟我婦子脚不停，日走百里不離家。
綠芒刺水秧初芽，雪浪翻壠何時花。
農家作勞無別想，兩耳未厭長嘔啞。
殘年我亦冀一飽，謂此鼓吹勝聞蛙。
江城子
作者：劉一止
朝代：宋

秋香巖下著尊罍。小徘徊。莫停杯。來歲花時，相望兩悠哉。看取修眉縈度曲，真個淚，界香腮。船頭擊鼓片帆開。曉風吹。首應回。景物撩人，詩思不勝催。會有江山悽惋句，憑過雁，寄儂來。
沈夫人挽詩二首·其一
作者：劉一止
朝代：宋

婉娩閨門秀，安貧六十春。
相夫惟禮義，玩意獨清真。
蜀道靈歸遠，吳山兆卜新。
哀聲傳北里，悽感路傍人。
沈夫人挽詩二首·其二
作者：劉一止
朝代：宋

盛德高門閥，榮光動里間。
如何偕老願，端向此時慳。
幼婦辭新刻，仙遊夢莫攀。
吁嗟褘翟貴，不立內朝班。
洞仙歌
作者：劉一止
朝代：宋

細風輕霧，鎖山城清曉。冷蕊疏枝為誰好。對斜橋孤驛，流水濺濺，無限意，清影徘徊自照。何郎空立馬，惱亂餘香，綺思憑花更娟妙。腸斷處，天涯路遠音稀，行人怨、角聲吹老。嘆客裡經春又三年，向月地雲階，負伊多少。
浣溪沙
作者：劉一止
朝代：宋

午夜明蟾冷浸溪。姮娥應有闢寒犀。桂巖仍在曲闌西。擷蕊攀條情未已，經丘尋壑想招攜。不應痴馬惜障泥。
浣溪沙
作者：劉一止
朝代：宋

曾向蓬萊得姓名。坐中省識是飛瓊。琵琶翻作步虛聲。一自當時收撥後，世間絃索不堪聽。夢迴悽斷月朧明。
浣溪沙
作者：劉一止
朝代：宋

莫問新歡與舊愁。淺顰微笑總風流。眼波橫注楚江秋。十字街頭家住處，心腸四散幾時休。攬風招月是朱樓。
無言兄以銀壺作粥糜頗極其妙舟居夜饑頃刻可辦戲作此詩
作者：劉一止
朝代：宋

少年愛酒不廢沽，滑稽鴟夷每随車。
春禽似是知我意，日日勸我提葫蘆。
侵尋老境筋力異，宿昔百嗜今一無。
羈窮未免走四方，是口時賴薄粥餬。
憐君巧作此瓢壺，善爲口計真不疏。
上蓋下豐腹胍𦘴，空洞可置升米餘。
釜湯外沸如隔膜，氣塞不作聲盧胡。
須臾已復成淖糜，勻滑不減傾醍醐。
篷窗夜饑急星火，咄嗟而辦功可書。
山僧歙鉢未足詫，考父古鼎非時須。
我聞壺中有高隱，日月或類蓬萊居。
神仙有無事恍惚，山澤形貌常多臞。
不如一飽睡清熟，個中便是真華胥。
獨居會稽官舍送僧遊龜溪因記寄聲弊廬
作者：劉一止
朝代：宋

老人年六十，生理常刺促。
歸無一稜田，此事亂心曲。
妻孥渺相望，幼稚炯在目。
師今遇龜溪，山水無盡綠。
石壁嚴寶坊，泉甘宜杞菊。
但恐齋廚空，眼飽不救腹。
並山行徑微，草露濕人足。
師訪老人家，門前有修竹。
生查子
作者：劉一止
朝代：宋

城頭長短更，水調高低唱。別灑不盈斟，淚灑風煙上。明年二月時，更向城陰望。只有舊歌辭，傳作風流樣。
留題呂宣義知命小園一首
作者：劉一止
朝代：宋

雖無萬竹等封侯，半畝清陰趣自幽。
菘韮尚能供早晚，菊蘭聊欲記春秋。
歸來久已同彭澤，休去寧須問石頭。
短褐飄零嗟我老，他年未往亦風流。
登學宮城墻眺望寄曾宏父
作者：劉一止
朝代：宋

寂寞無氈老鄭虔，登臨此日意茫然。
雲開北渚炊烟外，春到西城戰血邊。
江草喚愁無畔岸，官梅動興得清便。
南風藻思傳家舊，好寄東風御柳篇。
登看經樓示同遊
作者：劉一止
朝代：宋

昔遊曾共朱欄語，十換星霜始再來。
料得當時樓下水，有情應解作潮回。
盧叔才相過夜話戲成一首
作者：劉一止
朝代：宋

七年詩酒恨難同，未省相看作麽容。
多病襄陽長瑟縮，古心冬夜更龍鍾。
已知昔者非今者，莫問渠儂勝我儂。
手剪西窗深夜燭，細聽吳語話心胸。
盧駿元憲使寄示會稽競秀閣識舟亭二詩爲各賦一首·其一
作者：劉一止
朝代：宋

葱籠秀擁秦山落，盡日春風吹嶺脚。
朝來領略到窗几，誰遣虚空出阿閣。
南臺御史去天近，身與孤雲生兩角。
胸中摸索千丈絃，更恐并吞有衡霍。
盧駿元憲使寄示會稽競秀閣識舟亭二詩爲各賦一首·其二
作者：劉一止
朝代：宋

海門山邊初落潮，西興渡口浪痕高。
渺渺目亂翻雲濤，心識不語迎歸橈。
江亭晚日風蕭騷，軋啞鳴櫓相向搖。
平頭鴈落沙沒腰，舟人底處尋青招。
睡足齋一首
作者：劉一止
朝代：宋

此地誰令著此翁，角巾欹倒鬢如蓬。
興高絕壁松聲外，夢破寒花雀啅中。
睡債幾時償賽足，書淫前日洗除空。
故人若問安心法，一酌村酤薦晚菘。
禹廟一首
作者：劉一止
朝代：宋

苗山風馭日翩翩，人道桐棺葬此嶺。
今事獨聞鴉種麥，故村不見鳥耘田。
遠憂邊塞清無日，更望倉箱屢有年。
收攬封疆歸禹貢，忍看兵氣污山川。
綠暗山前路
作者：劉一止
朝代：宋

綠暗山前路，柔桑宛宛垂。
稻秧分隴後，蠺繭下山時。
白日繅車急，中宵織婦悲。
老年官賦了，不長一絇絲。
維心以僕假守毘陵與嘉禾南徐弟姪分符接壤作詩見貽次韻一首
作者：劉一止
朝代：宋

家風五字作長城，四至何曾慕九卿。
問舍山林端欲老，分符湖海尚叨榮。
北南二阮俱貧士，大小兩馮慚頌聲。
獨羡書成鄭夫子，會令千載意分明。
聞杭州亂二首·其一
作者：劉一止
朝代：宋

饑來命餉寒索衣，官家養兵如養兒。
時平軍律久玩弛，轅門笑歌驕莫随。
往時金陵囚刺史，今者杭州漕臣死。
稽天烈焰窮朝昏，千丈紅霞炫江水。
鄰州之兵如此兵，嗚呼此難何時平。
聞杭州亂二首·其二
作者：劉一止
朝代：宋

緩城将母走者誰，吾宗貴人丞相兒。
高門潭潭深如海，一朝赤脚踏路岐。
吁嗟身世本何有，金帛滿家那得守。
衣冠自古皆賊仇，玉石俱焚無好醜。
嗚呼安得貧富受用勢略齊，無庸懸絕産禍機。
聞親征一首
作者：劉一止
朝代：宋

十萬貔貅同日出，君王英武古無雙。
而今将士爭豪甚，爲報胡兒莫覷江。
腰鎌一首
作者：劉一止
朝代：宋

腰鎌行稻區，引挽親刈熟。
黄雲卧千頃，彌望極平陸。
潦水秋未收，褰裳聽滿足。
爲士復兼農，自身仍當僕。
書年賀豐稔，天事誠委曲。
辛苦豈敢辭，幸此卒歲蓄。
歸來妻孥笑，風日緇面目。
未覺城市胜，生理係斗斛。
少年事筆耕，初不辨穜稑。
讀書舌本燥，得食僅半菽。
人言清有餘，自哂瘦如竹。
虚名真畫餅，逸景等轉燭。
今我更百態，漸已不諱俗。
杯水重萬言，嚢錢踰滿腹。
却嗤祖士少，未免懷愧恧。
客來詎相訪，底用身障簏。
臨江仙
作者：劉一止
朝代：宋

柳外雙旌斜照日，匆匆去意難留。大江旁畔老諸侯。舉觴仍氣概，覓句更風流。遲暮不堪容易別，溪聲為寫離愁。自從今日轉船頭。他時扶杖叟，獨立向滄洲。
臨江仙
作者：劉一止
朝代：宋

臺上風光濃欲滴，傍闌芳桂陰成。亂山相對長官青。琢詩能句好，舉酒見心傾。團扇不應秋後棄，幾年仁惠風行。渭城柳色若為情。一尊松竹底，三唱和秋聲。
臨江仙
作者：劉一止
朝代：宋

落日西風原上好，笛聲誰奏伊涼。緩尋山徑掇幽芳。平生真自許，江海老潛郎。最愛杯中浮蟻鬧，鵝兒破殼嬌黃。使君醉裡是家鄉。更追修禊帖，一詠一傳觴。
自作真贊
作者：劉一止
朝代：宋

枯木寒巖，形影相依。
祿食而臞，孰與遯肥。
四十九年，我知其非。
已往不諫，來者庶幾。
與家姪季高夜語用毛內相韻
作者：劉一止
朝代：宋

儒生習氣非偶然，出入文史東西家。
掃除凈盡如宿草，春風一夕已復芽。
子方妙年有奇氣，我已種種成蒼華。
文章百巧坐一窮，無地可學東陵瓜。
擩嚌山色吞湖光，凜凛尚可驅百邪。
子昔自云有仙骨，夢騎青螭籋飛霞。
要與李杜高頡頏，下視餘子窘可嗟。
寒燈夜語耿不寐，似覺冰雪生齒牙。
頗言室有法喜妻，幸是元無翁可撾。
何如從吾巢雲巔，共訪葛洪學丹砂。
舍弟出家作詩貽之
作者：劉一止
朝代：宋

在家情已疏，出家終不惡。
不有清凈緣，云何脫徽索。
我昔志婚宦，謂足世味樂。
顛倒十年間，如蠺竟自縛。
業已無奈何，勸汝莫莫莫。
一漚非全潮，起滅皆妄作。
當知是身浮，流浪恐非託。
伎倆百不好，攝念乃初學。
如病求真醫，安心是良藥。
莫奉議挽詩一首
作者：劉一止
朝代：宋

五斗難堪志願違，斜川寧與宿心期。
自持雪柏霜松操，直到雞皮鶴髪時。
身世幾番驚懼夢，功名一局半殘棋。
高風獨與齊山並，他日行人口是碑。
莫師文以訪弟調官巴川用周子醇韻作詩贈行
作者：劉一止
朝代：宋

三刀昔夢劍東州，援筆今看峽倒流。
晚歲拾遺長憶弟，異鄉王粲忍登樓。
微官等是身懸寄，平世何曾道阻修。
他日歸飛兩黄鵠，伴儂苕渚共賡酬。
葛魯卿待制挽詩二首·其一
作者：劉一止
朝代：宋

先皇隆教育，師席重朝紳。
模楷歸元禮，紛綸仰大春。
壮圖初未究，歸意久逾真。
丘壑平生事，何人得此身。
葛魯卿待制挽詩二首·其二
作者：劉一止
朝代：宋

論議超今昔，文章適典彝。
老成嗟已遠，後學欲誰師。
封域南陽舊，交親北陌悲。
他年門弟子，下馬識豐碑。
虞美人
作者：劉一止
朝代：宋

浪花雲葉交加舞。身近輕冥路。天知此客解騎鯨。今夜一江明月、送行行。從今直上鰲峰去。應記經行處。莫將險語亂江聲。卻怕月中高臥、彩虹驚。
西河
作者：劉一止
朝代：宋

山驛晚，行人昨停徵轡。白沙翠竹鎖柴門，亂峰相倚。一番急雨洗天回，掃雲風定還起。念悽斷，誰與寄。雙魚盡素難委。遙知洞戶隔煙窗，簟橫秋水。淡花明玉不勝寒，綠尊初試冰蟻。小歡細酌任敧醉。撲流螢、應卜心事。誰記天涯憔悴。對今宵、皓月明河千里。夢越空城疏煙裡。
覽鏡一首
作者：劉一止
朝代：宋

契闊三年夢，飄零一寸心。
青青今變雪，種種僅齊簪。
覽鏡渾相似，彈冠各不任。
論交如許酒，情寄一杯深。
觀大龍湫一首
作者：劉一止
朝代：宋

峰頭鴈何在，井底龍不出。
吐作玉虹流，倒挂二千尺。
落澗勢初緩，漸聽轉山急。
噀面飛雨過，著衣晨霧濕。
造物等幻戲，此地真絕特。
勿言王事勞，遇勝得小立。
慚愧大尊者，幾載面青壁。
山高不礙見，泉聲不妨寂。
訪梅
作者：劉一止
朝代：宋

瘦藤扶我到溪南，梅蘂含羞未入看。
不是今年花事懶，北人攜過許清寒。
訪石林二首·其一
作者：劉一止
朝代：宋

山行不用瘦藤扶，度石穿雲意自徐。
夜過西巖投宿處，滿身風露竹扶疏。
訪石林二首·其二
作者：劉一止
朝代：宋

山澤形容忌太臞，石林風範獨何如。
時時賓客傾家釀，箇箇郎君讀父書。
訪石林葉少藴觀文二首·其一
作者：劉一止
朝代：宋

卿雲覆其上，草木爭鮮新。
竹露先參差，晴曦破蕭晨。
萬石紛拱揖，静默自主賓。
似中有老仙，雲霞煥精神。
朝暮林壑間，搜抉出怪珍。
風欹青篛笠，雨墊烏角巾。
山靈指相謂，箇是夔龍身。
如何輕世累，蕭散意許真。
了知袞衣貴，未若巖石親。
功名乃棄餘，道德受咨詢。
我來追步趨，且復結勝因。
劇談到羲軒，愧此真天人。
訪石林葉少藴觀文二首·其二
作者：劉一止
朝代：宋

夔龍在丘壑，神物發幽秘。
森然萬瓊瑰，參錯分位置。
踞地猛獸伏，拏空孤鳥厲。
先後相長雄，突怒疑攫噬。
各以奇自列，寧謂我獨嗜。
羊酪非不珍，蒓羮有至味。
鄭公信骨鯁，我但見嫵媚。
種竹被崕巒，惡木不得地。
荃蘭偏九畹，薉草惨無類。
造化初何心，被物自殊志。
那知此巖傍，閱世等如寄。
願言賦丹青，遠近同一視。
許師正秀才游燕中得膏面碧雲油見示因作二絕句·其一
作者：劉一止
朝代：宋

當年公主嫁氈裘，自擷芳蘭制此油。
燕代古來多絕艷，涂妝今有漢風流。
許師正秀才游燕中得膏面碧雲油見示因作二絕句·其二
作者：劉一止
朝代：宋

驛騎奩封入禁門，六宮勻面失妝痕。
應嗤萬里通西域，只得連山苜蓿根。
詹閣學持國挽詩二首·其一
作者：劉一止
朝代：宋

元祐崇三舍，詞場次第開。
兩科踰萬士，一日見連魁。
圭璧知難售，鵷鸞獨晚陪。
亂離身已老，不復夢東臺。
詹閣學持國挽詩二首·其二
作者：劉一止
朝代：宋

至行無瑕玷，今人見古人。
傷時心獨切，接物語能真。
丘壑尋春舊，松杉堕淚新。
飄零一樽酒，無復聽諄諄。
謝吳興守李端明致酒一首時寓德清
作者：劉一止
朝代：宋

孔愉廟邊溪水長，石壁巖下飛泉香。
居士住此幾寒暑，只見四山青又黄。
今年春雨摧麥芒，六月稻穗乾欲僵。
煩公焦勞坐黄堂，何不趣公歸贊襄。
爲時開閣陰與陽，不令此憂遺君王。
我君有如坐甑內，口顧怫鬰不得驤。
公欲令我蘇肺腸，白衣致酒甚沛滂。
瓶粟未空陶氏倉，得酒且到王生鄉。
更招山前老漫郎，渠家曲柄荷可觴。
謝會稽守翟內相臨學行鄉飲酒之禮
作者：劉一止
朝代：宋

清曉傳呼振戟衣，泮林雲日炫旌旗。
風塵貼妥投戈後，色笑雍容勸學時。
先世流芳今有繼，聖衷圖舊正疇咨。
王褒願草得賢頌，可但中和宣布詩。
識舟亭一首
作者：劉一止
朝代：宋

渺渺歸帆江北渚，脉脉相望那得語。
舟中賈客嬋娟女，朝樂瀟湘暮荆楚。
我欲招之問計然，浮名唾去如飄烟。
買魚沽酒嘯儔侣，槌鼓弄笛凋殘年。
賈居仁侍郎挽詩一首
作者：劉一止
朝代：宋

禮樂三千字，論思二十年。
聲名江夏愧，志節祖生先。
閲世初何有，安心晚更賢。
對棋無復德，悲涙渺林泉。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其一
作者：劉一止
朝代：宋

祖宗先德後刑誅，八葉升平振古無。
馴致小羌如許黠，五兵雖惨亦時須。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其一〇
作者：劉一止
朝代：宋

紅旌白馬羽林兒，絲鞚當胸短策垂。
歸導鳴鑾何太喜，腰間金印阿誰知。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其一一
作者：劉一止
朝代：宋

曉來鼓角動轅門，便覺昇平氣象存。
他日两宮歸就養，更看天子父兄尊。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其一二
作者：劉一止
朝代：宋

東風九市遍開場，梅柳参差近玉堂。
應許侍臣俱入賀，捧持春酒壽君王。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其七
作者：劉一止
朝代：宋

胡兒驅馬意何忙，淮海暄風炫日光。
心折關河歸不得，而今底處是家鄉。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其三
作者：劉一止
朝代：宋

杖策初聞桑下謡，氐羌酋長待來朝。
而今有酒須相樂，前日憂思骨合銷。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其九
作者：劉一止
朝代：宋

胡兒豈敢易江沱，前日謀臣謬講和。
爲問奸諛羞死未，較量今者孰爲多。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其二
作者：劉一止
朝代：宋

聞難君王敢自安，鞭笞貔虎向江干。
英謀睿决知誰敵，世祖周宣比並看。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其五
作者：劉一止
朝代：宋

天戮齊東老逆臣，弄兵鼠子尚窺人。
乾坤整頓應須早，賦與中原浩蕩春。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其八
作者：劉一止
朝代：宋

六代金陵是帝州，諸侯玉帛等山丘。
指揮大匠新宮闕，早晚鳴鞭向石頭。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其六
作者：劉一止
朝代：宋

猛将心期箭有神，爭前知賊不知身。
聖恩令貸簽軍死，汝是中朝箇裏人。
賊臣劉豫挟虜騎犯兩淮天子親總六師出征賊騎摧衂宵遁鑾輿既還效杜拾遺作歡喜口號十二首·其四
作者：劉一止
朝代：宋

将相僉謀互往來，一時肝膽絕嫌猜。
頗聞追騎三方出，不遣淮壖疋馬回。
賦建安林尚能家追遠堂一首
作者：劉一止
朝代：宋

履霜存永慕，風樹寄悲惋。
古來孝子心，百歲常輾轉。
雞豚逮親存，適意寧一臠。
他時轂千乘，泣涕顔有靦。
生世苟如此，豈得但理遣。
所以奉嘗事，自竭叵不勉。
尚能七閩秀，器識頗凝遠。
求官自束髮，捧檄恨晼晚。
歸懷追養勤，作堂近山巘。
欲招九原魂，彷彿此息偃。
牛羊家自腯，菘韭傍可剪。
春秋及時祀，情物兩俱腆。
遂令里間兒，艱詫知禮典。
孰先如此堂，孰孝如此悃。
從今大而門，至行神所戩。
賦程伯禹給事漫吾亭一首
作者：劉一止
朝代：宋

道州固傷時，晚歲吾山溪。
彼物何曾爭，我自分兩畦。
宣州絕代賢，雅志蘇羣黎。
胸次包峥嶸，不肯去角圭。
何從得漫名，正恐亦偶題。
渺觀身世空，萬境俱一齊。
浪云出處殊，不悟東自西。
向來功名轍，復入山水蹊。
公今持左符，早晚朝金閨。
生賢出世間，渠能絕攀躋。
要須了此心，泛應忘高低。
昔我蓋已漫，今我亦非迷。
贈別歸安周縣丞二首·其一
作者：劉一止
朝代：宋

自我居里間，連墻絕未去。
非我敢杜門，客實莫我顧。
頽然坐空廬，習懶已成痼。
惟有一束書，遮眼慰遲暮。
周郎來何許，文字得我怖。
淵源笑鯢桓，采色隱豹霧。
追随古河洲，山色入幽步。
詩文互徴逐，酒鸞及時具。
如我衆棄餘，君意獨何慕。
入蘭不知芳，逐臭無乃誤。
君亦忘機人，足跡亂鷗鷺。
堂前種白蓮，心境涵凈土。
觀空本無說，因物自吐露。
往來忘時節，相對兩如寓。
屈指說去官，始憶三年住。
囅然同一笑，歲月真脫免。
我不記前三，更問末後句。
贈別歸安周縣丞二首·其二
作者：劉一止
朝代：宋

庭前百个竹，眼見三隕籜。
不知如許久，已復東行槖。
君初無住想，脫去亦不惡。
官身等出家，随牒即行脚。
笑傲雲烟間，何適非至樂。
嗟我獨奈何，生理自窘縳。
四十三年非，醖造此大錯。
從今便上上，萬事付莫莫。
張公留衣鉢，綠蓑與青篛。
會當老扁舟，相與同啐啄。
更看後五日，放過前一著。
贈道人王生一首
作者：劉一止
朝代：宋

夜來清商入梧桐，策策不已鳴霜風。
故烟一碧萬烟樹，惨淡已有傷秋容。
嗟哉造物本何意，安得永賴長養功。
我獨冷眼閱榮悴，心與日出清霜融。
子奚不來助我喜，甕頭春風生麴米。
人間有酒誰不醉，知其天者我與子。
我身雖無雙羽翰，欲将夢到三神山。
借爾八尺龍鬚席，蘧然一覺俱飛還。
踏莎行
作者：劉一止
朝代：宋

兩水中分，三山半落。風雲氣象通廖廓。少年懷古有新詩，清愁不是傷春作。六代豪華，一時燕樂。從教雨打風吹卻。與君攜酒近闌干，月明滿地天無幕。
踏莎行
作者：劉一止
朝代：宋

淡月精神，疏梅風韻。粉香融臉胭脂潤。袖痕猶帶玉虯煙，六朝窄樣裁宮錦。眉黛分愁，眼波傳信。酒闌畫燭交紅影。有期無定卻瞋人，索強我早諳伊性。
送吳興太守盧給事赴兵部侍郎召四首以邦家之光爲韻·其一
作者：劉一止
朝代：宋

東風催行艫，旍旗轉修扛。
千騎如登仙，我心豈得降。
嗣學初元年，德意孚萬邦。
不戰屈醜虜，威聲疾奔瀧。
眷言帷幄舊，分符隔濤江。
尚書古司戎，名實尚誰雙。
折衝要從容，談笑空酒缸。
帝曰汝遄歸，謀國資敦龐。
無庸斗大州，洪鐘受微撞。
送吳興太守盧給事赴兵部侍郎召四首以邦家之光爲韻·其三
作者：劉一止
朝代：宋

公來臨我邦，天意若見私。
從容坐席間，風化已四馳。
民曰吾二天，士曰得我師。
庶幾少淹留，子弟公教之。
如何如不顧，公豈要我思。
不見溪上山，旦暮發妍姿。
及兹有行色，風日含悽悲。
公亦何負渠，欠渠百篇詩。
送吳興太守盧給事赴兵部侍郎召四首以邦家之光爲韻·其二
作者：劉一止
朝代：宋

汀洲初檝迎，紅紫爛朝霞。
及兹理旋艫，綠陰已籠沙。
使君如東君，來去不戀家。
獨持五色筆，摛辭燦芳華。
明年鳳凰池，春風浩無涯。
須公賦丹青，去路不可遮。
送吳興太守盧給事赴兵部侍郎召四首以邦家之光爲韻·其四
作者：劉一止
朝代：宋

西雍拜顔色，振鷺俱分行。
繡衣浙江濱，再上君子堂。
首尾二十載，持槖侍明光。
厭看南朝山，易綰吳興章。
煌煌朱兩轓，照我梓與桑。
怪我衫始青，憐我鬢已蒼。
頗復見勞苦，感慨激中腸。
向來官如泥，葡萄換西凉。
剪翎但鳴悲，坐閱百鳥翔。
公爲世良師，醫國有禁方。
頗聞藥籠中，臭味久已嘗。
小草存遠志，未用出聲妨。
採掇公弗疑，結根稔風霜。
送吳興太守行十絕句·其一
作者：劉一止
朝代：宋

人物中興第一流，論才應作富民侯。
帝憐玉筍班中秀，合付蘋花柳惲洲。
送吳興太守行十絕句·其一〇
作者：劉一止
朝代：宋

且盡離筵酒一杯，貴臣寧許我重陪。
他時翊贊昇平事，賦與林下歌康哉。
送吳興太守行十絕句·其七
作者：劉一止
朝代：宋

燕寢風清晝漏長，愧公延我讀書堂。
此日偶同元凱癖，他年倘憶鄭公鄉。
送吳興太守行十絕句·其三
作者：劉一止
朝代：宋

人言此邦公所私，教我子弟等父師。
大書深刻豈足紀，願奏宣布中和詩。
送吳興太守行十絕句·其九
作者：劉一止
朝代：宋

雞皮鶴髮病龍鍾，誤入林宗裁鑒中。
平生氣概今如此，自對青銅惜此儂。
送吳興太守行十絕句·其二
作者：劉一止
朝代：宋

海內文章說大門，故宜生長此兒孫。
玉昆金友總秀出，歷塊過都不足論。
送吳興太守行十絕句·其五
作者：劉一止
朝代：宋

老奸屏氣不敢出，雅俗雍容歌樂康。
五日京兆何足數，三年子産轉難忘。
送吳興太守行十絕句·其八
作者：劉一止
朝代：宋

垂老何堪此別離，感公情義獨心知。
故應他日汀洲淚，獨立難忘捩棹時。
送吳興太守行十絕句·其六
作者：劉一止
朝代：宋

元豐應制規模在，奕奕風流自一家。
詞劇清新過小庾，情多兒女笑張華。
送吳興太守行十絕句·其四
作者：劉一止
朝代：宋

振廪已責功及物，輔藩千里實分憂。
爾身在外心王室，咫尺應須入告猷。
送報寧曇老二絕句·其一
作者：劉一止
朝代：宋

白雲到處有光輝，江北江南一杖攜。
妙喜風烟曾斷取，羊仙今日合全提。
送報寧曇老二絕句·其二
作者：劉一止
朝代：宋

王家宅似江家宅，草木風烟各不知。
王謝爭墩公案在，問師一筆判歸誰。
送太學舊同舍及第歸鄉一首
作者：劉一止
朝代：宋

輦轂當年別，簪裳末路同。
江湖人已老，家國恨何窮。
山有傷心碧，塵無沒馬紅。
舉鞭還送客，落日泪痕中。
送希仲出守三衢一首
作者：劉一止
朝代：宋

臨別溪山眼重開，秋風揚旆更悠哉。
平生氣概今逾壯，一郡清平欲挽回。
喪亂有誰談舊事，論思此日要真才。
公行勿亟朝天路，帝有甘泉密詔來。
送徐叔鎮知縣罷官赴調一首
作者：劉一止
朝代：宋

劇論追前輩，憂思獨在民。
雪霜吾歲晚，金玉子心真。
曾見除書舊，行膺薦墨新。
君王問田叔，長者更何人。
送方務德提幹赴官浙西一首
作者：劉一止
朝代：宋

二十年前湖海舊，而今人物粲琅玕。
文章自襲家風美，骨相仍無父客寒。
會有忠誠能貫日，不應漫浪懶爲官。
他年鵷鷺行中見，儻似鸕鷀谷裏看。
送樓伴張吏部還朝一首
作者：劉一止
朝代：宋

中臺縹緲神仙居，退朝往往聯飇輿。
追随五城十二樓，鞭鸞笞鳳相嬉娱。
一一氣貌清而腴，下哂山澤皆臞儒。
虚堂夜直冷不寐，博極天上人間書。
去取小雅大雅詩，賡續二典竄禹謨。
塵凡豈得追步趨，夢境欲到猶趦趄。
望郎何事飛軺車，東浮江淮絕句吳。
天令賤子得所圖，邂逅實始迎郊墟。
公不鄙我置坐隅，假以色笑安且舒。
乃知仙風自恢廓，不邀我敬憐其愚。
從容自喜吐傑句，屏息側聽仍嗟吁。
朱絃疏越清廟奏，一唱三歎音有餘。
何劉沈謝氣力短，郊島輩行不足奴。
惟公妙年擅場屋，一日聲價騰八區。
諸公貴人交薦達，帝以見晚驚嚴徐。
要津已復更步武，簪筆會直承明廬。
頗聞細書問良苦，便覺風信催旋艫。
公歸儻辨報明主，物色士類供時須。
班公騶僕我不如，山林鐘鼎端異途。
何王之門曳長裾，半生鼓瑟從吹竽。
逝将爭席朋樵漁，正恐不免饑見驅。
間關老矣尚耿耿，所覬肝膽從公輸。
他時門下有此客，中夜彈劍非無魚。
送鄒德章教授之官合淝二首·其一
作者：劉一止
朝代：宋

晚色溪亭路，風帆去莫遮。
交情寄桑落，離恨渺天涯。
志行今誰及，聲名莫謾誇。
淮人問規範，說似道鄉家。
送鄒德章教授之官合淝二首·其二
作者：劉一止
朝代：宋

古寺疏鐘裏，因依孰並遊。
歌行如短李，邂逅得髯鄒。
皎月林塘夜，青霜雉免秋。
從今兩相憶，一酌酹儂不。
過新開湖呈無言兄御史
作者：劉一止
朝代：宋

整整斜斜村舍居，十十五五沙中鳬。
潛魚釣影水深淺，高柳着行烟有無。
天闊雲低過平楚，已覺淮音近吳語。
淮南米賤好留儂，正恐不歸心更苦。
過梅溪省妻父臧翊善墳感歎·其一
作者：劉一止
朝代：宋

落磵悲泉不擬聞，樂平橋北路頭分。
揚雄舊宅今安在，心折侯芭三尺墳。
過梅溪省妻父臧翊善墳感歎·其二
作者：劉一止
朝代：宋

寂寞松岡鎖暮烟，平生忠信事茫然。
臧孫有後真虛語，伯道無兒可問天。
道中雜興五首·其一
作者：劉一止
朝代：宋

瀕春欲生妍，梅蘂先媚好。
寧辭犯霜雪，漸擬蘇百草。
耿耿甘獨待，餘恩及枯槁。
道中雜興五首·其三
作者：劉一止
朝代：宋

晴風掃頑雲，白日光在地。
雲翳無幾何，聚散等懸寄。
所以寸草心，各各抱根蒂。
道中雜興五首·其二
作者：劉一止
朝代：宋

姚黄花中君，芍藥乃近侍。
我嘗品江梅，真是花御史。
不見雪霜中，炯炯但孤峙。
道中雜興五首·其五
作者：劉一止
朝代：宋

長亭連短亭，隻堠復雙堠。
居然送行客，歷歷記奔走。
十里同五里，先後無好醜。
道中雜興五首·其四
作者：劉一止
朝代：宋

麥頭漸青青，麥田何井井。
黄雲被原野，衆草昏未醒。
方知天壤間，春風有畦畛。
遣興一首
作者：劉一止
朝代：宋

杯案惟菘韭，何因老骨強。
昨朝方住雪，今日又加霜。
寂歷僧廊暮，支離野步芳。
歲時渾不省，得酒是春陽。
鄭維心挽詩二首·其一
作者：劉一止
朝代：宋

我憶谷口孫，氣貌清而腴。
山潛三十年，吐此百卷書。
鄭維心挽詩二首·其二
作者：劉一止
朝代：宋

嗟哉谷口孫，句法何摧藏。
骨冷歸九原，古意堕渺茫。
酬王元渤舍人方智善學士求余作墨竹一首
作者：劉一止
朝代：宋

堂名似賢人似竹，瘦節孤高照崕谷。
百年人與竹俱化，尚有諸孫來借宿。
家風愛竹餘底事，至今十飯九不肉。
惟應說食誑枯腸，更寫寒梢媚幽獨。
王郎散带談清虚，爲竹造門顔不忸。
方英炯炯貌臞甚，門倚江干千个綠。
兩家人物摠風流，石壁山前烟雨秋。
豈惟千首輕萬戶，胸中世襲瀟灑侯。
我乃癡絕非畫絕，憐此霜根貫金鐵。
短綃淡墨持似公，更聽哦詩聲激烈。
金陵
作者：劉一止
朝代：宋

人物風流自六朝，故山圍國尚苕蕘。
只應王氣奔瑤闕，噴作江聲萬里潮。
雙頭黄芍藥二首·其一
作者：劉一止
朝代：宋

漢宮時世妝，承恩嬌姊妹。
解道根蒂同，如何兩心背。
雙頭黄芍藥二首·其二
作者：劉一止
朝代：宋

映立自亭亭，吸飲風露饒。
不作恩與怨，世間兒女妖。
雪夜一首呈傅舍人
作者：劉一止
朝代：宋

朔風無端卷入幕，短檠滉漾吹花落。
怪來覓句如斲冰，門外雪花如舞鶴。
老妻自起傾殘樽，麒麟活火紅燉燉。
憑君爲喚詩腸溫，他日有酒不足論。
雪月交光·醉蓬萊
作者：劉一止
朝代：宋

正五雲飛杖，縞素褰裳，亂空交舞。拂石歸來，向玉階微步。欲喚冰娥，暫憑風使，為掃氛驅霧。漸見停輪，人間未識，高空真侶。千里無塵，地連天迥，倦客古來，路迷江樹。故國煙深，想溪樹何處。雲鬢分行，翠眉縈曲，對夜寒尊俎。清影徘徊，端應坐有，風流能賦。
青玉案
作者：劉一止
朝代：宋

小山遮斷藍橋路。恨短夢、難飛去。長記修眉縈曲度。約花開檻，映風招袖，總是憐渠處。追歡我已傷遲暮。猶有多情舊時句。極目高樓千尺許。竹枝三唱，為君悽斷，東日西邊雨。
青玉案
作者：劉一止
朝代：宋

馬頭雙鵲飛來喜。惜凝望、音書至。一掬離懷千萬事。綠窗深夜，短箋封就，應也尋人寄。春風鬢畔疏梅蕊。映妝豔、清如洗。苦恨眼邊常憶記。楚宮行路，倚橋攀驛，供盡梅花淚。
題丁氏堂六言四首·其一
作者：劉一止
朝代：宋

妙喜何曾斷取，竺峰幾日飛來。
乞與溪山暮宿，都教濃翠成堆。
題丁氏堂六言四首·其三
作者：劉一止
朝代：宋

總自胸中描出，不妨怪怪奇奇。
鴈蕩龍湫彷彿，鸞翔鳳舞參差。
題丁氏堂六言四首·其二
作者：劉一止
朝代：宋

杯觴競照羣玉，衣袂常沾翠嵐。
不怕峰前路滑，石頭是我同參。
題丁氏堂六言四首·其四
作者：劉一止
朝代：宋

翠峰欲並眉嫵，艷蘂難爭臉紅。
昔日寒年枯木，何如此箇家風。
題廣福寺二絕·其一
作者：劉一止
朝代：宋

涓涓壁間通小池，小雨廉纖未作泥。
深炷爐香高著火，何須騎馬聽朝雞。
題廣福寺二絕·其二
作者：劉一止
朝代：宋

山中松韭厭寒俎，江甲防風手自鋤。
一榻北窗聽雨睡，全勝白飯與青芻。
題徐次游通判小隱堂二首·其一
作者：劉一止
朝代：宋

遮藏得到中興日，觴詠仍陪小隱仙。
曲徑畫欄春幾許，竹花人月四嬋娟。
題徐次游通判小隱堂二首·其二
作者：劉一止
朝代：宋

一時藥籠召參朮，何事全家傍翠微。
勿謂小山招不出，太平須要隱人歸。
題敏上人隱齋一首
作者：劉一止
朝代：宋

水石菖蒲真活計，芒鞋不借更奇哉。
山林本是君家物，爲□□□喚去來。
題楊吉老知軍玉輝亭二首·其一
作者：劉一止
朝代：宋

向來風月雄清地，今日昇平将相家。
自啓窗扉放山入，使君聊欲傲雲霞。
題楊吉老知軍玉輝亭二首·其二
作者：劉一止
朝代：宋

世間寧有清如許，買斷嵐烟入樽俎。
我來乘此玉輝寒，要上峰頭呵佛祖。
題毗山吳約仲曠遠亭一首
作者：劉一止
朝代：宋

追思五十年前夢，山壓平湖水次門。
白鷺未慚公子貴，青松不屈大夫尊。
文辭樸凸推鼻祖，標置孤高到耳孫。
更喜新亭名意好，吳郎清峻芮郎温。
題章右推砥齋一首
作者：劉一止
朝代：宋

今古時清罰自清，由來讞獄賴儒生。
将軍誤怪獄吏貴，廷尉今稱天下平。
萬態詎容逃水鏡，此心真欲似權衡。
公家世德高門閥，更看陰功踵令名。
題等侯軒一首
作者：劉一止
朝代：宋

蒼官與青士，昔封瀟灑侯。
萬个儼相持，更比千戶優。
道人心安樂，可念過不留。
延我聽風窗，凄清韻天球。
傍瞻卧麟冡，卿雲覆杯丘。
前峰鬰岧嶤，落澗緣道周。
居然氣象異，况乃世德修。
他日名可占，子孫荷靈休。
題道場山一首
作者：劉一止
朝代：宋

雲亂修堂冰不如，妙香随處滿空虚。
頭陀浩劫衣塵在，回向此生心地初。
涉世情疏終簡懶，愛山緣重費消除。
道人勸我深發省，相對五更聽粥魚。
風氣東南異
作者：劉一止
朝代：宋

風氣東南異，陰晴早晚間。
日光時透隙，雲影半遮山。
掃逕殘紅盡，開窗綠蔭還。
寄聲桑苧友，幽興合相關。
驀山溪
作者：劉一止
朝代：宋

卿雲衍苒，翠壁天開就。移下小方壺，照初日、嘉林濯秀。君恩暫許，丘壑憩夔龍，開徑竹，續巖花，小試丹青手。聲名德業，漢代誰居右。紅旆碧油幢，想今古、山中未有。霜鬆手種，應待茯芩生，齋釀熟，玉泉香，還上萱堂壽。
驀山溪
作者：劉一止
朝代：宋

王家人地，奕奕爭高秀。金紫照青春，想當日、烏衣巷口。聲名氣概，今見兩朱轓，詩似錦，酒如澠，屬意風光厚。釀泉石壁，未減南陽壽。清興與誰同，探梅萼、溪橋驛堠。東風御柳，應訪此韓翃，歸步穩，赤墀邊，肯記幽棲否。
魯居士挽詩二首·其一
作者：劉一止
朝代：宋

臧否何曾挂，心真語自真。
風波諳末俗，金玉見斯人。
大廈方巢燕，新岡已卧麟。
死生知是夢，灑落更誰倫。
魯居士挽詩二首·其二
作者：劉一止
朝代：宋

自忝知心舊，常如識面初。
情親終近古，識遠勝知書。
水宿同烟艇，山行傍筍輿。
眼中無此老，灑涕獨沾裾。
鷓鴣天
作者：劉一止
朝代：宋

巖下清陰引興長。坐中初識令君香。攬將風月歸詩藪，乞得溪山作醉鄉。憐我老，與傳觴。吳霜點鬢又何妨。只應銀燭交紅夜，羞對雙歌發彩光。
黄草道衣贊
作者：劉一止
朝代：宋

何草不黄，誰其紡績。
持以售人，得不償力。
居士少賤，組麗是飾。
力貧作奢，終愧于色。
居士老愚，山澤放逸。
下澤有車，登山着屐。
被此草衣，相羊自適。
倦鵠依林，野麋臥石。
維此草黄，不失士職。
不以本然，隨彼染習。
戒哉居士，服之無斁。
餘年幾何，以永厥德。
龜溪左顧亭二首·其一
作者：劉一止
朝代：宋

餘不溪上山，映我杯中綠。
我醉狂欲歌，潛蛟睡方熟。
龜溪左顧亭二首·其二
作者：劉一止
朝代：宋

溪面寒無風，澄瑩千丈綠。
我欲放輕舠，霜鏡不可觸。
自陳詩
作者：劉三嘏
朝代：宋

雖慙涔勺赴滄溟，仰訴丹衷不爲名。
寅分星辰將降禍，兌方疆宇即交兵。
春秋大義惟觀釁，王者雄師但有征。
救得燕民歸舊主，免于戎膚自稱兄。
咏郢州
作者：劉三戒
朝代：宋

百年宋玉石，三里莫愁鄉。
地接荆門近，煙迷漢水長。
天封寺
作者：劉丹
朝代：宋

桂旗芝蓋翳濃陰，嚴宇崢嶸枕柰林。
蜺座有花和法雨，龍淵如鑑徹麩金。
錫杖化去圓泉在，石誌文昏亂蘚侵。
塵寰漸遥天路近，慈雲輝物已灰心。
菩薩蠻
作者：劉之才
朝代：宋

題花曾蘸花心露。當初誤結丁香樹。往事小蠻窗。新愁桃葉江。緩歌留薄醉。急鐙人千里。梅瘦月闌干。斷雲春夢寒。
蘭陵王
作者：劉之才
朝代：宋

此何夕。天水空明一碧。商量賦、如此江山，幾個斜陽了今昔。荒臺步晚色。沙鳥依稀曾識。啼鶬外，人遠未歸，江闊晴虹臥千尺。殘碑蘚痕積。記當日清遊，夫君題墨。碧瑤仙去蒼雲隔。飛一鏡秋冷，列屏天遠，雞聲人語半郊邑。寄情又江國。愁寂。怕聞笛。正怨苦溪猿，飛倦汀翼。陰陰翡翠迷津驛。慨世事塵化，吾心形役。清吟孤往，渺醉影，夜翠溼。
賀新郎
作者：劉之才
朝代：宋

蒼蘚粘溪路。帳山君、け然羽化，夢魂何許。曾約秋雲縈客袖，舞傍吟皋硯塢。矯清唳、裂穿雲宇。江碧空濛無處問，問孤山、梅底人知否。煙夜永，耿心語。瑤華一去成幽阻。倚修篁、抱琴愁絕，天寒日暮。城郭悲歌華表恨，此事銷凝千古。有招隱、小山能賦。蕙帳空兮誰夜怨，算課騷、讀易俱悽楚。步深窈，墮松露。
水調歌頭
作者：劉之翰
朝代：宋

涼露洗金井，一葉下梧桐。謫仙浪遊，何事華髮作詩翁。烏帽蕭蕭一幅，坐對清泉白石，矯首撫長松。獨鶴歸來晚，聲在碧霄中。神仙宅，留玉節，駐金狨。黔南一道，十萬貔虎控雕弓。笑折碧荷倒影，自唱採蓮新曲，詞句滿秋風。劍佩八千歲，長入大明宮。
踏莎行
作者：劉仁父
朝代：宋

不假牽絲，何勞刻木。天然容貌施妝束。把頭全仗姓劉人，就中學寫秦城築。伎倆優長，恢諧軟熟。當場喝采醒群目。贈行無以表殷勤，特將謝意標芳軸。
知廉州條上邊事落職主管台州崇道觀賦感
作者：劉仕龍
朝代：宋

人生百年中，窮通無定迹。
譬如風前花，榮謝亦頃刻。
當時牧牛豎，尊貴誰與敵。
顦顇種瓜翁，乃是封侯客。
丈夫苟得時，糞土成拱璧。
一朝恩寵衰，黄金失顔色。
古今諒皆然，我今何歎息。
一翦梅
作者：劉仙倫
朝代：宋

唱到陽關第四聲。香帶輕分。羅帶輕分。杏花時節雨紛紛。山繞孤村。水繞孤村。更沒心情共酒尊。春衫香滿，空有啼痕。一般離思兩銷魂。馬上黃昏。樓上黃昏。
好事近
作者：劉仙倫
朝代：宋

春事恰平分，南極夜來星瑞。聞道都曹初度，擁萬紅千翠。長才傑出應時須，一郡賴綱紀。看即詔還入覲，上鴛行班裡。
好事近
作者：劉仙倫
朝代：宋

桃李綠陰濃，屈指中和三六。恰是仙翁初度，靄瑞煙芬馥。歌喉宛轉繞華堂，總是長生曲。他日臨清亭上，看兒孫朝服。
江神子·江城子
作者：劉仙倫
朝代：宋

東風吹夢落巫山。整雲鬟。卻霜紈。雪貌冰膚，曾共控雙鸞。吹罷玉簫香霧溼，殘月墜，亂峰寒。解璫回首憶前歡。見無緣。恨無端。憔悴蕭郎，贏得帶圍寬。紅葉不傳天上信，空流水，到人間。
江神子·江城子
作者：劉仙倫
朝代：宋

華堂深處出娉婷。語聲輕。笑聲清。燕語鶯啼，一一付春情。恰似洛陽花正發，見花好，不知名。金甌盛酒玉纖擎。滿盈盈。勸深深。不怕主人，教你十分斟。只怕酒闌歌罷後，人不見，暮山青。
滿江紅
作者：劉仙倫
朝代：宋

夜半天風，吹佩玉、列仙初度。又恰是、人間六月，葉蓂方吐。黃紙除書驚乍到，青氈舊物欣重睹。擁皇華、玉節待清秋，江南去。招壯士，增王旅。漕廩粟，資淮浦。濟江南嘉績，久聞當寧。明弼堂前山滿眼，來鴻庭後花無數。看召環、即到壽星邊，朝明主。
滿江紅
作者：劉仙倫
朝代：宋

快閣東西，鷗邊問、晚晴可喜。鷗解語、既盟之後，兩翁曾倚。笛弄慣聽黃魯直，履聲深識徐淵子。添我來、相對兩忘機，真相似。也不種，閒桃李。也不玩，佳山水。有新詩字字，愛民而已。一片心閒秋水外，三年人在春風裡。漲一篙、江水送歸鴻，明朝是。
滿江紅
作者：劉仙倫
朝代：宋

著意留春，留不住、春歸難戀。最苦是、梅天煙雨，麥秋庭院。嫩竹陰濃鶯出谷，柔桑採盡蠶成繭。奈沈腰、寬盡有誰知，難消遣。幽閣恨，雙眉斂。香箋寄，飛鴻遠。向風簾羞見，一雙歸燕。翠被閒將情做夢，青樓賺得恩成怨。對尊前、莫惜喚瓊姬，持杯勸。
滿江紅
作者：劉仙倫
朝代：宋

過了燒燈，楊柳外、無邊春色。慶初度、香浮東閣，瑞呈南極。翰墨場中推老手，曾魁多士催勍敵。到而今、官薄在天台，神仙籍。和月倚，南坡石。滴露點，床頭易。看白頭紅頰，目光搖碧。富貴康強仍有子，人生似此應難得。更摩挲、銅狄說當年，真訊息。
滿江紅
作者：劉仙倫
朝代：宋

鳳歷更端，才信宿、年華方好。深院宇、祥風飄蕩，瑞煙繚繞。聞道君侯當誕日，歡聲解壓春寒峭。更九衢、煙火近元宵，聞嬉笑。人正在，蓬萊島。燒絳蠟，斟清醥。聽清歌豔曲，一聲雲杪。奠枕江淮無一事，留都宮殿千門曉。看賜環、千歲侍君王，人難老。
系裙腰
作者：劉仙倫
朝代：宋

山兒矗矗水兒清。船兒似葉兒輕。風兒更沒人情。月兒明。廝合造、送行人。眼兒蔌蔌淚兒傾。燈兒更冷清清。遭逢著雁兒，又沒前程。一聲聲。怎生得、夢兒成。
菩薩蠻
作者：劉仙倫
朝代：宋

吹簫人去行雲杳。香篝翠被都閒了。疊損縷金衣。是他渾不知。冷煙寒食夜。淡月梨花下。猶自軟心腸。為他燒夜香。
菩薩蠻
作者：劉仙倫
朝代：宋

東風去了秦樓畔。一川菸草無人管。芳樹雨初晴。黃鸝三兩聲。海棠花已謝。春事無多也。只有牡丹時。知他歸不歸。
蝶戀花
作者：劉仙倫
朝代：宋

小立東風誰共語。碧盡行雲，依約蘭皋暮。誰問離懷知幾許。一溪流水和煙雨。媚蕩楊花無著處。才伴春來，忙底隨春去。只恐遊蜂粘得住。斜陽芳草江頭路。
賀新郎
作者：劉仙倫
朝代：宋

小隊停鉦鼓。向沙邊、柳下維舟，慶公初度。平盡群蠻方易鎮，此事多應有數。奈自古、功成人妒。君看樂羊中山役，任謗書、盈篋終無據。千載下，競誰與。詩中帶得西山雨。指天台、雁蕩歸歟，壽鄉深處。緩急朝廷須公出，更作中流砥柱。笑痴呆、紛紛兒女。多少人間不平事，有皇天、老眼能區處。揮玉斝，聽金縷。
賀新郎
作者：劉仙倫
朝代：宋

翠蓋籠嬌面。記當年、沈香亭北，醉中曾見。見了風流傾國豔，紅紫紛紛過眼。算好處、何嫌春晚。誰把天香和曉露，倩東君、特地勻嬌臉。千萬朵，開時遍。隔花聽取提壺勸。道此花過了，春歸蝶愁鶯怨。挽住東君須醉倒，花底不妨留戀。待喚取、笙歌一片。最愛就中紅一朵，似狀元、得意春風殿。還惹起，少年恨。
賀新郎
作者：劉仙倫
朝代：宋

鄭玉非娼女。嘆塵緣未了，飄零被春留住。腸斷胭脂坡下路。成甚心情意緒。生怕入、梨園歌舞。寂寞陽臺雲雨散，算人間、誰是吹簫侶。空買斷，兩眉聚。新來鏡裡驚如許。暗傷懷、鶯老花殘，幾番春暮。事逐孤鴻都已往，月落千山杜宇。念修竹、天寒何處。不念瑣窗並繡戶，妾從前、命薄甘荊布。誰為作，解絛主。
賀新郎
作者：劉仙倫
朝代：宋

重喚松江渡。嘆垂虹亭下，銷磨幾番今古。依舊四橋風景在，為問坡仙甚處。但遺愛、沙邊鷗鷺。天水相連蒼茫外，更碧雲、去盡山無數。潮正落，日還暮。十年到此長凝佇。恨無人、與共秋風，膾絲蓴縷。小轉朱弦彈九奏，擬致湘妃伴侶。俄皓月、飛來煙渚。恍若乘槎河漢上，怕客星、犯鬥蛟龍怒。歌欸乃，過江去。
霜天曉角
作者：劉仙倫
朝代：宋

倚空絕壁。直下江千尺。天際兩蛾凝黛，愁與恨、幾時極。暮潮風正急。酒醒聞塞笛。試問謫仙何處，青山外，遠煙碧。
鷓鴣天
作者：劉仙倫
朝代：宋

簾幕祥風動玉鉤。鳳簫聲徹瑞煙浮。蕭郎玉女來相會，今日齊眉醉玉樓。同富貴、共風流。一封花誥一封侯。更須有子腰金斗，鏡裡雙鸞到白頭。
南山十詠·□書院
作者：劉仲堪
朝代：宋

鑿石導行徑，刊木羅居室。
微雲□總戶，青嵐照緗帙。
潔士□□堵，志人輕尺璧。
況近□山水，勉旃此游息。
南山十詠·來學亭
作者：劉仲堪
朝代：宋

□雲忽上征，簷廡如翬翅。
橫經就一隅，負笈來千里。
止同矍相圃，□類公□市。
靜聽絃誦聲，杳在層巒裏。
南山十詠·凌煙嶂
作者：劉仲堪
朝代：宋

嶔崟纔數仞，邐迤極幽致。
藤蘿與苔蘚，蔓延相□□。
青天鍊可補，滄海鞭難至。
運物者何爲，並此儕魑魅。
南山十詠·宣聖廟
作者：劉仲堪
朝代：宋

翼翼素王宮，誇倚高峰右。
煙雲覆幽邃，樹石叢奇秀。
丹青古冕服，赭堊新締構。
率土被儒風，九夷信何陋。
南山十詠·沂風亭
作者：劉仲堪
朝代：宋

四楹倚巖壁，一徑臨臨煙塢。
詵詵講習罷，濟濟生徒□。
振衣嘉樹陰，浴德青江滸。
舞詠自忘歸，何須在鄒魯。
南山十詠·涵暉谷
作者：劉仲堪
朝代：宋

嵌空在山半，天設茲閑敞。
清虛生晝白，高迴傳遙響。
窮應到真境，憩暫祛煩想。
巖石如可耕，此地堪長往。
南山十詠·薰風亭
作者：劉仲堪
朝代：宋

茲亭最高時，勢與羣峰仵。
層軒一以臨，萬物皆下顧。
賡歌音久絕，締構意何古。
猿鳥豈有知，騰翔如率舞。
南山十詠·讀易堂
作者：劉仲堪
朝代：宋

八卦既成列，幽贊天地功。
邈哉九聖意，究此□堂中。
□機□嚴□，華□□澗松。
□□理儻析，欲遊學□蹤。
南山十詠·集儒閣
作者：劉仲堪
朝代：宋

飛閣敞東軒，俯瞰長江瀉。
晨霞晃梁際，晴虹隱波下。
諸生肄業餘，羣吏時享罷。
清風四座來，茲焉縱嘉話。
南山十詠·鳴絃峰
作者：劉仲堪
朝代：宋

奇峰枕高岸，迴合藏雲煙。
直上數百仞，倒影浮清漣。
民傳舜南狩，向此鳴朱絃。
至今萬籟寂，雅韻猶泠然。
送笋與屏山
作者：劉仲行
朝代：宋

籜龍戢戢破苔斑，風味從來奈歲寒。
知有高人清愛白，定應燒煮薦珠盤。
水調歌頭
作者：劉仲訥
朝代：宋

昨夜乘秋興，長嘯馭清風。飄然玉宇虛廓，忽到廣寒宮。解後姮娥相見，為問中秋誕節，奇特世難同。底事長庚夢，獨佔此宵中。呼金兔，尋玉策，檢前蹤。自從盤古有月，便有此山仙翁。公向人間遊戲，月在天衢來往，清氣每相通。明月既無盡，公壽亦無窮。
小桃源用張師夔韻
作者：劉仲達
朝代：宋

桑麻遍野蔭橫斜，茅舍人烟四五家。
便作武陵溪上看，春來何處不開花。
南樓
作者：劉似祖
朝代：宋

雁過危欄字字愁，誰將官柳繫行舟。
不知東去大江水，流出西川第幾州。
漢上僅遺孤壘在，斗邊忽見數星浮。
夜深莫問當年事，不是禰衡鸚鵡洲。
祈雨洩潭
作者：劉佖
朝代：宋

未躍天衢卧寂寥，碧潭流溢海山腰。
埋藏頭角雖多日，鼓動風雷在一朝。
既若有心成變化，豈能無意澤枯焦。
神蹤許爲蒼生起，願擊香車上九霄。
醉亭樓
作者：劉使君
朝代：宋

平生性格，隨分好些春色。沉醉戀花陌。雖然年老心未老，滿頭花壓巾帽側。鬢如霜，須似雪，自嗟惻。幾個相知勸我染，幾個相知勸我摘。染摘有何益。當初怕成短命鬼，如今已過中年客。且留些，妝晚景，儘教白。
西湖
作者：劉信夫
朝代：宋

長樂鐘聲下九天，萬家春色柳摇烟。
山迎山送利名客，潮落潮生來去船。
句·其一
作者：劉倓
朝代：宋

江南春晚經行地，賸有唐昌玉蘂花。
露綺烟絺無限態，冰清玉潤自成葩。
句·其二
作者：劉倓
朝代：宋

粗官差入黨侯帳，精品平收陸羽經。
尊勝院
作者：劉倓
朝代：宋

海角尋春雪未消，馬蹄無處避瓊瑶。
己公屋下論文酒，爐火篝燈伴寂寥。
小玉蕊花·其一
作者：劉倓
朝代：宋

蔌蔌碎金英，絲絲鏤玉莖。
步摇釵朵見，老眼爲增明。
小玉蕊花·其二
作者：劉倓
朝代：宋

山礬紛似玉，黄蘗碎如金。
二美傳春晚，同心契爾音。
橫山·其一
作者：劉倓
朝代：宋

桐林老子俗情無，覽勝探奇不覺晡。
幸爾清溪好明月，如行四十里冰壺。
橫山·其三
作者：劉倓
朝代：宋

五更一霎清明雨，曉霧梨花夢白雲。
半嶺肩輿猶兀兀，一杯卯酒尚曛曛。
橫山·其二
作者：劉倓
朝代：宋

一溪徑險僕夫劬，三酌油油醉筍輿。
隔岸火焱三四點，不知誰照夜灘魚。
橫山·其五
作者：劉倓
朝代：宋

石鏡當年始發祥，皎如秋月弄寒光。
山川精彩無人識，付與樵夫敲斲傷。
橫山·其四
作者：劉倓
朝代：宋

大小萬竹望不見，上下牢巖過若飛。
紅綴舞衣山躑躅，白裁玉版野薔薇。
繭桼花
作者：劉倓
朝代：宋

清晨步上金雞嶺，極目漫山繭桼花。
雪蕊瓊絲亦堪賞，樵童蠶婦伐歸家。
蓬島山
作者：劉倓
朝代：宋

軋軋筍輿過翠微，路經蓬島鎖雲霏。
雨從半嶺巖窩出，雲在行人脚下飛。
隠秀亭
作者：劉倓
朝代：宋

一重一崦一岧嶢，隠秀寒光次第高。
借得筍輿如小艇，晚風千里泛清濤。
以筆墨送周子允發策玉堂
作者：劉儀鳳
朝代：宋

腹囊英物吐長虹，翰墨區區有底功。
也要同盟作旗鼓，三山直上一帆風。
句
作者：劉儀鳳
朝代：宋

嘉陵從東來，水上山突兀。
松竹相蔽虧，煙霞互明滅。
自歸州陸行至夔州·其一
作者：劉儀鳳
朝代：宋

戶口村無幾，犁鋤力不堪。
林荒樗櫟壽，月黑虎狼貪。
幽絕雲眠穩，清閒谷飲甘。
故山深未極，壤斷蓋茅庵。
自歸州陸行至夔州·其二
作者：劉儀鳳
朝代：宋

曠野無人宿，危亭犯雨過。
嶺雲堆屭贔，剎海現兜羅。
酒觸秋懷壯，天留暮色多。
不勝行役苦，裁入竹枝歌。
詠范志玄
作者：劉儀鳳
朝代：宋

誰家遊冶郎，闖首窺幽闥。
但見臉如花，不知心似鐵。
一夕變其軀，雪姿映雲髮。
昔爲桃李姿，今作松篁節。
飲王龜齡瑞白堂秉燭觀跳珠分韻得珠字
作者：劉儀鳳
朝代：宋

別來世故朝昏殊，相與言之汗模糊。
兩翁得酒促坐席，感深念極氣欲蘇。
籜龍亦解作水供，細繹尋丈如渴烏。
衣巾生秋背毛豎，金石相印環佩趨。
江山豪壯旁尊俎，醉中頻貫纍纍珠。
此時一事復掛口，爲樂未竟成喑嗚。
夔州憂民困湯火，潤澤有志無坦途。
眼前焦熬十萬戶，欠伸戲笑皆霑濡。
自操量鼓入官廩，不輸一錢分水符。
讀書功名無表畔，久矣俗吏輕吾儒。
又五言絕句一首
作者：劉允
朝代：宋

武陵源上雪，片片雜雲霞。
惟有雪中桃，長開三尺花。
夢中作·其一
作者：劉允
朝代：宋

劉郎平昔志烟霞，時到雲山隠士家。
除却松篁芝朮外，川源遠近遍桃花。
夢中作·其二
作者：劉允
朝代：宋

盡日看山不厭山，白雲飛去又飛還。
傍人莫指雲相似，雲自無心我自閑。
紀夢八詩·其一
作者：劉允
朝代：宋

銀築層臺玉砌成，五雲深映百花明。
獸環響徹重門啟，無限青娥喜笑迎。
紀夢八詩·其七
作者：劉允
朝代：宋

雲母屏間看舊題，醉吟阿母碧桃枝。
羣仙指點未題處，更乞凌虛白鶴詞。
紀夢八詩·其三
作者：劉允
朝代：宋

徐入東堂百步餘，虛堂猶記舊來居。
窗紗掩映瓊籤軸，盡是當時讀遍書。
紀夢八詩·其二
作者：劉允
朝代：宋

青鬟前引度回廊，簾捲雲間舊院堂。
松桂滿庭龜鶴在，儼然丰觀道家裝。
紀夢八詩·其五
作者：劉允
朝代：宋

側金壇畔虬松老，甃玉池邊綬虉長。
吟折紫芝香滿手，數聲鳴鳳在修篁。
紀夢八詩·其八
作者：劉允
朝代：宋

步出朱宮日漸移，青鬟羅拜問歸期。
塵緣若斷人間世，看取蟠桃正熟時。
紀夢八詩·其六
作者：劉允
朝代：宋

獸爐烟和百花香，玉葉瓊枝倚兩旁。
一曲雲和鸞鶴舞，勸人爭捧九霞觴。
紀夢八詩·其四
作者：劉允
朝代：宋

曈矓瑞日照觚稜，溶曳祥烟遠棟甍。
松檜雅知人趣尚，風來偏作步虛聲。
韓山
作者：劉允
朝代：宋

惆悵昌黎去不還，小亭牢落古松間。
月明夜靜神遊處，三十二峰江上山。
夜雨剪春韮
作者：劉允成
朝代：宋

杜老情何恨，東風夜雨春。
炊粱留客款，剪韮薦時新。
武夷九曲棹歌圖·其一
作者：劉元剛
朝代：宋

一曲初篙上水船，翠嵐蒼壁挾洄川。
綵幢幔屋今何在，空有丹爐石鼎烟。
武夷九曲棹歌圖·其二
作者：劉元剛
朝代：宋

二曲崚嶒三石峰，當時秦女採芙蓉。
至今湯沐臨清泚，不作巫山十二重。
武夷九曲棹歌圖·其五
作者：劉元剛
朝代：宋

七曲催船快上灘，好山留與漫郎看。
經行雪瀑仙屏下，恍記齋堂夜帳寒。
武夷九曲棹歌圖·其六
作者：劉元剛
朝代：宋

八曲雲山歛復開，長年倚棹立裴徊。
俄然聽得林間語，知道新村貰酒來。
香城寺
作者：劉元剛
朝代：宋

末行陶令里，早自慣舁籃。
米市呼干許，香城訪晉曇。
神遊青黛岳，詩到碧雲菴。
不管衝寒去，乘風破曉嵐。
次花翁覽鏡韻
作者：劉元茂
朝代：宋

世事磨礲石退稜，此心何愛復何憎。
門因候客時時掃，樓爲看山日日登。
分粟可留巢樹鶴，種蔬堪供在家僧。
形容每笑臨清鏡，相對駸駸作老朋。
繙帙得菊葉
作者：劉元茂
朝代：宋

何年霜後黄花葉，色蠹猶存舊卷詩。
曾是往來籬下讀，一枝閑弄被風吹。
早梅
作者：劉元載妻
朝代：宋

南枝向暖北枝寒，一種春風有兩般。
憑仗高樓莫吹笛，大家留取倚闌干。
冶城樓
作者：劉元高
朝代：宋

俯仰明知盡可悲，西風還此立多時。
偶然喚醒東山客，便有淮淝一局棋。
秦淮
作者：劉元高
朝代：宋

橫鑿南山貫北津，安知豐沛有真人。
六朝不得中原土，猶使英雄欲過秦。
黄石公祠
作者：劉先生
朝代：宋

我昔讀漢史，心師張子房。
從容輔漢室，功成復翱翔。
皆由受師訓，知進退存亡。
我本田舍兒，本志在退藏。
因緣遇真主，招聘助發揚。
五年寄京國，心志不皇皇。
亦由宿志定，萬事皆粃糠。
今日得歸來，素志今得償。
艤舟阿縣下，騎馬達祠堂。
伏行仙遺像，我志愈激昂。
誓歸東村住，心祈契空蒼。
庶可見張子，侍翁入帝鄉。
句·其一
作者：劉光
朝代：宋

滿地殘紅驚不見，曉風吹上石榴枝。
句·其三
作者：劉光
朝代：宋

曉來多謝梁間燕，盡把春愁舉似人。
句·其二
作者：劉光
朝代：宋

仙館無人春寂寂，一林紅日鍊櫻丹。
句·其五
作者：劉光
朝代：宋

歸路夕陽收，山翠染襟袖。
句·其四
作者：劉光
朝代：宋

山翁何事衝寒往，知有梅花在隔溪。
問田夫
作者：劉光
朝代：宋

清晨出柴扉，偶遇耕田夫。
爲問爾田間，近曾得雨無。
田夫欣欣言，旱勢早已蘇。
昨午雲四合，一雨半日餘。
高下粗沾溉，芃然藹菑畬。
老夫聞此言，欣懌當何如。
題南峰藍光軒
作者：劉光
朝代：宋

百尺擎空窣堵波，羣峰奈此獨高何。
鼓鐘鳴處是非外，天地望中蒼翠多。
閒看野雲披玉柱，醉眠秋浪捲銀河。
問師乞取窗前月，一榻清風許我麽。
題栝蒼洞宮
作者：劉光
朝代：宋

古洞藏真不記年，翠崖蒼壁故依然。
怪來一夜清無夢，身在仙家第十天。
句·其一
作者：劉光祖
朝代：宋

女媧山下少人行，澗谷聲中一鳥鳴。
句·其三
作者：劉光祖
朝代：宋

思君天闊水悠悠。
句·其二
作者：劉光祖
朝代：宋

同登二樂榭，擬續四賢詩。
昭君怨
作者：劉光祖
朝代：宋

人在醉鄉居住。記得舊曾來去。疏雨聽芭蕉。夢魂遙。惆悵柳煙何處。目送落霞江浦。明夜月當樓。照人愁。
水調歌頭
作者：劉光祖
朝代：宋

客夢一回醒，三度碧梧秋。仰看今夕天上，河漢又西流。早晚涼風過雁，驚落空階一葉，急雨鬧清溝。歸計休令暮，宵露浥徵裘。古來今，生老病，許多愁。那堪更說，無限功業鏡中羞。只有青山高致，對此還論世事，舉白與君浮。送我一杯酒，誰起舞涼州。
江城子
作者：劉光祖
朝代：宋

十分雪意卻成霜。暮雲黃。月微茫。只有梅花，依舊吐幽芳。還喜無邊春信漏，疏影下，覓浮香。才清端是紫薇郎。別鵷行。憶宮牆。夜半胡為，人與月交相。君合召歸吾老矣，月隨去，照西廂。
洞仙歌
作者：劉光祖
朝代：宋

晚風收暑，小池塘荷淨。獨倚胡床酒初醒。起徘徊、時有香氣吹來，雲藻亂，葉底游魚動影。空擎承露蓋，不見冰容，惆悵明妝曉鸞鏡。後夜月涼時，月淡花低，幽夢覺、欲憑誰省。且應記、臨流憑闌干，便遙想，江南紅酣千頃。
游荆門上泉寺·其一
作者：劉光祖
朝代：宋

上泉山下石叢叢，小似飛來天竺峰。
草木自腴巖自秀，幽姿不肯入廛中。
游荆門上泉寺·其二
作者：劉光祖
朝代：宋

碧玉潭深黄玉花，蓮經聽徹便爲家。
憑君爲我頻膏雨，長使村村足稻麻。
白雲巖
作者：劉光祖
朝代：宋

萬竹山中丹葉秋，五峰巖訝白雲留。
黄花夾路開無主，青嶂隨人翠欲流。
穿珠節
作者：劉光祖
朝代：宋

晴日喧闐半癭民，石灘爭拾寶璣勻。
夔州踏磧遨頭宴，防渚穿珠市尾人。
臨江仙
作者：劉光祖
朝代：宋

小院迴廊春寂寂，晚來獨自閒行。畫簾東畔碧雲生。也知無雨，空滴枕邊聲。一簇小桃開又落，低頭拾取紅英。東風相送忘相迎。梨花寒食，到得錦宮城。
臨江仙
作者：劉光祖
朝代：宋

我似萬山千里外，悠然一片歸雲。宮銜猶自帶云云。誰知前進士，已是故將軍。閒坐閒行閒飲酒，閒拈閒字閒文。諸公留我笑紛紛。一枝簪寶髻，六幅舞羅裙。
詩一首
作者：劉光祖
朝代：宋

嶺似頹城野日荒，關留遺迹界金房。
蜀人初向京西道，是處爲家莫斷腸。
詩一首
作者：劉光祖
朝代：宋

往日房陵憐逐客，物情不覺在天涯。
十年來作六州長，四海共知雙鬢華。
封內半爲胡敵踐，路傍時問野人家。
京山初入京西道，晚景輕風旆脚斜。
踏莎行
作者：劉光祖
朝代：宋

掃徑花零，閉門春晚。恨長無奈東風短。起來訊息探荼縻，雪條玉蕊都開遍。晚月魂清，夕陽香遠。故山別後誰拘管。多情於此更情多，一枝嗅罷還重拈。
醉落魄·一斛珠
作者：劉光祖
朝代：宋

春風開者。一時還共春風謝。柳條送我今槐夏。不飲香醪，孤負人生也。曲塘泉細幽琴寫。胡床滑簟應無價。日遲睡起簾鉤掛。何不歸歟，花竹秀而野。
除夕
作者：劉光祖
朝代：宋

房州亦是家，守歲落燈花。
鄉信長憑雁，僧餐自施鴉。
鶴林寺
作者：劉光祖
朝代：宋

竹院逢僧話，山門掃地迎。
英雄猶有迹，般若太無情。
玉樹春陰密，琅玕晚暑清。
半年來往屢，只合送行旌。
句
作者：劉光道
朝代：宋

佳山多在郡城西，草莽烟雲望眼迷。
三賢堂
作者：劉克遜
朝代：宋

堂成土木極精華，壯觀先生處士家。
只恐三賢還一笑，不留隙地種梅花。
壽樞使
作者：劉克遜
朝代：宋

喧喧文價握靈蛇，凜凜詞鋒挺鏌鋣。
出遇萬年天子聖，生從七葉侍中家。
君臣相悅同魚藻，兄弟連榮比棣華。
歲歲重三前六日，壽觴何惜泛流霞。
壽泉使
作者：劉克遜
朝代：宋

新春三九左弧垂，惟有東皇造化知。
不爲等閑花柳計，獨應長養棟梁姿。
擎天一柱寧論價，伴月孤根永不移。
自昔中書貴多考，願公難老過□期。
壽異憲
作者：劉克遜
朝代：宋

元氣鍾爲一代英，天休節後是公生。
撐腸何止五千卷，滿腹猶藏十萬兵。
懶向仕途爲佞熊，肯將祠秩倦閑情。
芹溪不是橫舟處，四海風波正要平。
水調歌頭
作者：劉克遜
朝代：宋

解變西崑體，一賦冠群英。清風峽畔，至今堂已讀書名。富貴輕於塵土，孝義高於山嶽，惜不大其成。陵谷縱遷改，草木亦光榮。與仇香，穿阮屐，試同登。石龕雖窄，可容一幾短檠燈。千仞蒼崖如削，四面翠屏不斷，雲霧鎮長生。最愛巖前水，猶作誦絃聲。
江城
作者：劉克遜
朝代：宋

過了元宵景自佳，東風輕拂酒旗斜。
江城可是春先到，已有盈街賣杏花。
送楊帥
作者：劉克遜
朝代：宋

累詔登華省，當時已避蹤。
身閑名轉重，道大世難容。
南國因鋤薤，東山得倚筇。
何當投劾去，短褐許相從。
題林司戶寒齋
作者：劉克遜
朝代：宋

高絕寒齋雖未到，但觀名扁定非虛。
連床夜語爐無火，四壁秋聲案有書。
要與西塘同苦淡，更容東野伴蕭疎。
區區粗得歸閑趣，每見高風愧不如。
虞美人
作者：劉公子
朝代：宋

攙先四日花朝節。紅紫爭羅列。傳言玉女降生朝。箕宿光聯婺宿、燦雲霄。斒衣紅袖齊歌舞。稱頌椒觴舉。群仙列侍宴瑤池。王母麻姑同壽、更無期。
次宋居卿韻寄題靈巖
作者：劉公度
朝代：宋

十里靈巖翠路陰，當時登陟到雲林。
佛衣化鐵存真跡，錫杖流泉慰渴心。
山擁精藍多勝概，松含清籟少繁音。
歸來每厭紅塵擾，夢寐猶能去遠尋。
觀北山先生可友亭帖子有索余著句辭不敢僭而請益堅輒題二十八字因勉後人善斷先志云
作者：劉六芝
朝代：宋

古道今人慨不同，世情對面九疑峰。
四尖山色元如舊，會構新亭始亢宗。
耆英會詩二首·其一
作者：劉几
朝代：宋

司徒碩德今無比，太尉殊勳固絕倫。
偶以暮年陪盛宴，喜將白髮照青春。
八公有穢山空著，四皓當衰心且伸。
元老相望疎迹在，不應此會媿前人。
耆英會詩二首·其二
作者：劉几
朝代：宋

制舉省元推二相，龍頭昔日屬宣猷。
人間盛事并遐算，一席幾盈九百籌。
泛宮亭湖
作者：劉刪
朝代：宋

迴乘一派水，舉帆逐分風。
孤石蒼波裏，岸山苦霧中。
宮亭廟
作者：劉剛
朝代：宋

回艫乘派水，舉棹逐分風。
滉漾疑無際，飄揚似渡空。
檣烏排鳥路，船影沒河宮。
孤石滄浪裏，岸山古霧中。
寄言千金子，安知萬里蓬。
句
作者：劉卓
朝代：宋

傍人未必知心事。
柳眼
作者：劉博文
朝代：宋

青眼相看君可知，精神渾在艷陽時。
只因嫁得東君後，兩淚相看是別離。
句
作者：劉卞
朝代：宋

木圍三寺影，川合兩江波。
答外兄王子常問修行之術
作者：劉卞功
朝代：宋

非道亦非律，又非虛空禪。
獨守一畝宅，惟耕己心田。
自題寫真
作者：劉卞功
朝代：宋

韜光晦跡居環堵，閉自凝神事事疏。
漫許丹青傳道貌，難將妙筆寫真如。
題李公謨壁
作者：劉卞功
朝代：宋

日轉庭槐影漸移，重門複壁轉呼遲。
不如拂袖穿雲去，惟有落花流水知。
梅莊春間
作者：劉厚南
朝代：宋

最喜逍遥泉石間，幽居四面繞青山。
苔迷荒徑人稀到，花壓重門晝自關。
古剎風傳鐘磬遠，平疇雨過桔槔閒。
荷鋤手摘園中筍，配酒三杯壯客顔。
仙都山
作者：劉參
朝代：宋

古帝此登仙，霓旌不復還。
孤標蒼嶺外，屹立紫煙間。
上下形端柱，周迴影轉環。
根疑連海嶠，頂欲突天關。
蓮出湖心逈，苔漫轍迹斑。
傍存鍊丹釜，低瞰步虛山。
猿狖何能到，鸞凰自可攀。
畫矜名手眇，吟怯鉅題艱。
雁蕩非靈異，蘭巖鄙宴閑。
縉雲遊覽處，勝概甲人寰。
觀石魚嗣劉忠順韻
作者：劉叔子
朝代：宋

啣尾洋洋石上鎸，或依于藻或依蓮。
夢占周室中興日，刻自唐人多歷年。
隠見有時非强致，豐凶當歲必開先。
太平誰謂真無象，罩罩還歌樂與賢。
吾廬
作者：劉叔驥
朝代：宋

竹樹深藏遠市譁，吾廬真似野人家。
幽禽就浴階前水，游蝶來尋几上花。
心地幸無閑事擾，眼塵還有好書遮。
浮生如此亦堪老，世路驅人底有涯。
魰
作者：劉吉
朝代：宋

八珍一箸千金價，往往精庖賤惠文。
莫道形模大剛拙，剖珠也解獻殷勤。
聞笛
作者：劉吉甫
朝代：宋

戍鼓停撾月五更，嗚嗚巧作斷腸聲。
江南自是春來早，吹到梅花夢也清。
句
作者：劉名世
朝代：宋

槐影已高公事少，蒲鞭不試訟庭閒。
墨池發祥詩呈蔣教
作者：劉名世
朝代：宋

城頭學宮高巍巍，中有方井號墨池。
窮冬不竭春不溢，往往石眼通江湄。
故老相傳右軍宅，滌硯濡毫向池側。
蘭亭絕筆跡成塵，此間池水猶能黑。
紹興之年值丙寅，一夕鬰鬰浮烏雲。
鄉閭拭目看盛事，集英三唱人姓陳。
又聞淳熙改元歲，隔春預作文章瑞。
甲科奪得漢庭魁，賢關解褐冠多士。
九歲奇童面聖顔，闔郡十人俱賜第。
近來復作烟霧飛，盈盈玉斗磨歙絲。
忽焉陰霾黯蒼漢，模糊頃刻風披披。
巧如奇花開異草，天女織出絞綃衣。
須臾變態千萬狀，妙手點染水墨奇。
此事頗亦涉神怪，疑有鬼物來遊嬉。
不然下墊千年龜，圖書之祥將發揮。
吾鄉文物盛洙泗，執經問道肩相隨。
殘膏賸馥大沾溉，諸生借潤今其時。
文昌終有應圖契，韓門高第皆可爲。
先令地脈進佳貺，主張在公非義之。
書詩話後
作者：劉和叔
朝代：宋

坐井而觀天，遂亦作天論。
客問天方圓，低頭慙客問。
謝張芸窗
作者：劉啟之
朝代：宋

夜深檛鼓醉紅裙，半世侯門熟稔聞。
自是東籬窺宋玉，非關司馬挑文君。
蒼頭誤送香羅帕，簧舌翻成貝錦文。
幸頼老成持定力，一帆安穩過溪雲。
紅梅
作者：劉嗣慶
朝代：宋

瞥眼繁華處處空，寒林獨透一枝紅。
入時姿態人爭羨，清韵須知冰雪同。
宜春臺
作者：劉嗣隆
朝代：宋

一簇亭臺畫亦難，公餘到此暫盤桓。
山多不似城中景，樹密偏宜雨後看。
風送江聲穿郡郭，日推雲影下峰巒。
當時吏部曾遊否，何事無文石上刊。
北津口水閣
作者：劉嘉謨
朝代：宋

沉沉卧虹底，小閣貼平湖。
魚戲幾堪掬，鷗馴欲就呼。
大明橋
作者：劉嘉謨
朝代：宋

東望扶桑路，迢迢幾萬程。
滄浪將盡處，忽見大明生。
定海橋
作者：劉嘉謨
朝代：宋

昔日松江上，潮翻定海來。
而今舊橋水，不到半江回。
笠澤亭
作者：劉嘉謨
朝代：宋

荷笠扁舟上，持綸巨澤中。
無勞問名字，便是此亭公。
萬頃橋
作者：劉嘉謨
朝代：宋

巨浸莽無極，聊爲萬頃看。
世無黄叔度，君試倚闌干。
顧公祠
作者：劉嘉謨
朝代：宋

博洽傾當世，江東孔子儒。
荒墟訪遺廟，老稚輒名呼。
梅花引
作者：劉均國
朝代：宋

千里月，千山雪。梅花正落寒時節。一枝昂。一枝藏。清香冷豔、天賦與孤光。孤光似被珠簾隔。風度煙遮好顏色。粉垂垂。玉累累。先春挺秀，不管百花知。似霜結。與霜別。莫使幽人容易折。短牆邊。矮窗前。橫斜峭影，重疊鬥嬋娟。黃昏慣聽樓頭角。只恐聽時零亂落。醉來看。醒來看。縈絆麗人，瀟灑倚闌干。
辭靈康廟留題
作者：劉坦之
朝代：宋

木落天高廟妥靈，去來潮汐繞山青。
年登民俗饒怡樂，海近蛟虯入杳冥。
萬里一身頭既白，清樽三奠德惟馨。
出門更合燒沈炷，青草連雲接洞庭。
陽朔鑑山寺
作者：劉坦齋
朝代：宋

鑑山最有登臨勝，門巷縈迴知幾重。
此日樓頭瞻御墨，何時天上臯飛龍。
關河痛隔魚紋斷，臣子遥申虎拜恭。
欲托離騷寫愁思，涉江何處采芙蓉。
玉樹謠
作者：劉垕
朝代：宋

臨春閣下花蒙茸，雕闌玉樹沉香風。
君王酣醉眠未起，滿床明月鮫綃紅。
羅襦學士文章女，碧葉黄鸝呈好語。
可憐日暮秋雨來，驚散一庭金翠羽。
朱門流水自徘徊，井桐花落無人知。
江南夢斷雁不飛，空城夜夜烏鴉啼。
句
作者：劉堯夫
朝代：宋

力推獰龍借水飲，手却猛虎奪石坐。
臨終偈
作者：劉堯夫
朝代：宋

不到清泉白石邊，却來城市走喧喧。
夜來一派銀潢水，瀉向瓊臺玉檻前。
句·其二
作者：劉壎
朝代：宋

水繞桃源隄上下，花迷金谷路高低。
嘲賈似道
作者：劉壎
朝代：宋

三百年餘歷數更，東南萬里看昇平。
黄金臺上麒麟閣，混一元勳是賈生。
天香
作者：劉壎
朝代：宋

雨秀風明，煙柔霧滑，魏家初試嬌紫。翠羽低雲，檀心暈粉，獨冠洛京新譜。沈香醉墨，曾賦與、昭陽仙侶。塵世幾經朝暮，花神豈知今古。愁聽流鶯自語，嘆唐宮、草青如許。空有天邊浩月，見霓裳舞。更後百年人換，又誰記、今番看花處。流水夕陽，斷魂鐘鼓。
太常引
作者：劉壎
朝代：宋

甘棠春色滿南豐。春好處、在黌宮。宮柳映牆紅。對牆柳、常思耐翁。文章太守，詞華哲匠，人與易居東。攀戀計無從。判行省、重臨舊封。
意難忘
作者：劉壎
朝代：宋

汀柳初黃。送流車出陌，別酒浮觴。亂山迷去路，空閣帶餘香。人漸遠，意淒涼。更暮雨淋浪。悔不辦，窄衫細馬，兩兩交相。春梁語燕猶雙。嘆曉窗新月，獨照劉郎。寄箋頻誤約，臨鏡想慵妝。知幾夢，惱愁腸。任更駐何妨。但只憐，綠陰匝匝，過了韶光。
戀繡衾
作者：劉壎
朝代：宋

輕風吹霧月滿廊。芙蕖香、飄入隔窗。記舊月、閒庭院，擘碎紅、蒙冪曉妝。如今兩鬢秋悽惻，負凌波、萬頃淒涼。花若惜、劉郎老，倩藕絲、牽住夕陽。
柳梢青
作者：劉壎
朝代：宋

青鳥西沈，綵鸞北去，月冷河橋。夢事荒涼，垂楊暗老，幾度魂銷。雲邊音信迢迢。把楚些、憑誰為招。萬疊清愁，西風橫笛，吹落寒潮。
洞仙歌
作者：劉壎
朝代：宋

津亭折柳，正秋光如畫。繞路黃花擁朝馬。嘆市槐景淡，池藻波寒，分明是、三載春風難捨。軍峰天際碧，雲隔空同，無奈相思月明夜。薇藥早催人，應占先春，休如我、醉臥水邊林下。待來歲、今時慶除書，繡錦映宮花，玉京隨駕。
浣溪沙
作者：劉壎
朝代：宋

已斷因緣莫更尋。尋時煩惱不如心。從今休聽世間音。鸞夢漸隨秋水遠，鶴情甘伴野雲深。隔樓花月自陰陰。
滿庭芳
作者：劉壎
朝代：宋

簾卷疏櫺，樓平危堞，幾回筍玉憑闌。覓花呼酒，更共理哀彈。暖日柔風好景，行雲繞、鶯燕翩翻。誰知道，冶遊重到，已付解連環。乘雲，行處去，花深隔院，應恨春閒。但紫騮嘶度，時望重關。長恨江樓柳老，女郎腰、又負眠三。東城路，一回一感，愁見月兒彎。
臨江仙
作者：劉壎
朝代：宋

朔雪驅將殘臘去，東風放出新晴。繡衣瑞彩照巖城。江天收宿靄，湖水動春聲。要淨狐嗥並鱔舞，未煩鶴怨猿驚。元龍老氣正崢嶸。毫端膚寸潤，野燒綠痕生。
菩薩蠻
作者：劉壎
朝代：宋

故園青草依然綠。故宮廢址空喬木。狐兔穴巖城。悠悠萬感生。胡笳吹漢月。北語南人說。紅紫鬧東風。湖山一夢中。
菩薩蠻
作者：劉壎
朝代：宋

長亭望斷來時路。樓臺杳靄迷花霧。山雨隔窗聲。思君魂夢驚。淚痕侵褥錦。閒卻鴛鴦枕。有淚不須垂。金鞍明月歸。
補史十忠詩·丞相都督信國公文公
作者：劉壎
朝代：宋

時平輒棄置，事迫甘前驅。
嗚呼忠義臣，匪直科目儒。
江寒朔吹急，列城同一趨。
豈不寄便安，綱常乃當扶。
移檄倡諸鎮，奮袂躬援枹。
川决莫我回，萬險棲海隅。
天乎復不濟，道窮竟成俘。
一死事乃了，吾頭任糢糊。
悠悠譏好名，責人無已夫。
三衢有魁相，投老作尚書。
補史十忠詩·前左丞相江文忠公萬里弟萬頃
作者：劉壎
朝代：宋

匡廬雲錦屏，鴻儒産其下。
風神儼如龍，夭矯莫可駕。
卷懷經濟具，婆娑洛中社。
怪事玉牀摇，清晝天忽夜。
突騎從何來，陰風飄屋瓦。
大臣義有死，欲避吾不暇。
庭前環止水，萬事付一捨。
從容友靈均，朝野動悲吒。
愍章極哀榮，汗簡誰記者。
倘有南熏書，季方足堪亞。
補史十忠詩·參政行丞相事陸公秀夫
作者：劉壎
朝代：宋

天地無託足，海天同隰光。
明知復何爲，不忍隳三綱。
祼薦覬少延，謳歌寧遠忘。
或者莒在齊，聊且帝一方。
竭蹶竟委頓，臣謀非不臧。
運去天莫留，力盡心彌强。
終不負吾主，名義天地長。
懷璽隨龍遊，舉室水中央。
斯人文華士，乃爾百鍊剛。
機雲儻通譜，應羞朝洛陽。
補史十忠詩·四川制置使知重慶府張公玨
作者：劉壎
朝代：宋

坤維拓提封，形勝古天府。
血戰五十秋，零落餘八柱。
江南傳箭急，誰暇此回顧。
落日古渝城，杖鉞乃甚武。
天東甑雖墮，吾自强支拄。
渡瀘躬討逆，歸來戰彌苦。
蕭條下夔門，機穽伏中路。
咄咄快敵仇，誰歟掩坏土。
哀哉關西雄，國亡猶不負。
同時督軍將，腰金插雙虎。
補史十忠詩·少傅樞密使張公世傑
作者：劉壎
朝代：宋

士有守節死，豈以責武夫。
武夫尚能奇，消得銀管書。
何許熊虎英，鐵面美髯鬚。
護寒久枕戈，赴難甘殞軀。
金山定活著，志願嗟違初。
江心集羣策，炎精回一噓。
間關瘴海嶺，萬死存趙孤。
時也可奈何，北風散檣烏。
漂漂竟何之，無乃膏鯨魚。
渭濱多貴將，反笑斯人迂。
補史十忠詩·樞密閩廣宣撫使陳公
作者：劉壎
朝代：宋

淳熙名宰孫，比德粹如玉。
决科魁偉英，駸駸廌冠肅。
䫫田煩諫疏，相嗔俄嗾逐。
補郡仍免歸，黄流已漫陸。
天族日光薄，力疾支顛覆。
蹉跎南冠縶，道病死不辱。
往昔五峰堂，傾蓋語跋燭。
斯人真妙人，哀哉慳厚祿。
長揖丙辰魁，各天並黄鵠。
不有二忠存，千古笑科目。
補史十忠詩·江西制置司都統密公侑
作者：劉壎
朝代：宋

臣有置身義，豈計官崇卑。
偏將知死忠，不曰天下奇。
漢節既披靡，失位趨江西。
閫帳駐臨汝，招徠樂其歸。
雪寒南浦愁，羽檄蘄濟師。
一將奮風虎，鼓行亟飈馳。
踰嶺疾戰苦，裹瘡呼健兒。
坐縛膝不屈，伏鑕甘如飴。
小臣禆校耳，職也宜死綏。
廬州大將在，白首豎降旗。
補史十忠詩·池州通判權州事趙公
作者：劉壎
朝代：宋

若人作何狀，立節乃殊偉。
人言此蜀珍，位卑名未起。
坐分秋浦月，攝此千里寄。
沙頭風色惡，寒城凜弘峙。
吾聞開關迎，棄遁亦復耻。
茲惟城郭臣，大義吾知已。
間道走帛書，灑血別玉季。
細君絕可人，雙飛同一死。
南八彼男兒，此婦乃如此。
骨朽香不廢，吾詩當清史。
補史十忠詩·淮東制置使知楊州李公庭芝
作者：劉壎
朝代：宋

淮海接風塵，胡乃似鐵壁。
卧護有天人，十載藉福力。
重來人未老，愁絕事如昔。
苦戰孤城危，痛哭天柱拆。
夢遊三山上，人倫浮海出。
突圍志南征，吾欲重建極。
天弗鑒臣忠，冥冥墮叢棘。
先軫面如生，萇弘血化碧。
臣死誰復知，臣忠終不易。
一將更大事，嚼舌死駡敵。
補史十忠詩·知潭州湖南安撫使李公芾
作者：劉壎
朝代：宋

三已甘退休，十連起遲暮。
伊誰急求子，流落乃不怒。
黑雲來如山，殺氣震平楚。
恭惟君父命，封疆以身護。
闔門義不辱，呼卒汝善處。
飛魂隨劍光，自已投火去。
天泣鬼神愁，地摇山嶽仆。
吾非莒柱厲，敢以死醜主。
正自常事耳，命義逃安所。
沖遠誰與儔，睢陽有張許。
西湖明月引·江城梅花引
作者：劉壎
朝代：宋

江村煙雨暗蕭蕭。漲寒潮。送春橈。目斷京塵，何日聽鸞簫。金雀觚稜千里外，指天際，碧雲深，魂欲飄。薰爐炷愁煙盡銷。酒孤斟、誰與招。滿懷情思，任吟箋、賦筆難描。惆悵山風、吹夢老秋宵。綠漾湖心波影闊，終待到，借垂楊、月半橋。
買陂塘·摸魚兒
作者：劉壎
朝代：宋

倚樓西、西風驚鬢，吹回塵思蕭瑟。碧桃花下驂鸞夢，十載雨沈雲隔。空自憶。漫紅蠟香箋，難寫舊悽惻。煙村水國。欲閒卻琴心，蠹殘篋面，老盡看花客。河橋側。曾試雕鞍玉勒。如今已忘南北。人間縱有垂楊在，欲挽一絲無力。君莫拍。渾不似、年時愛聽酒邊笛。湘簾巷陌。但斜照斷煙，淡螢衰草，零落舊春色。
買陂塘·摸魚兒
作者：劉壎
朝代：宋

暮雲沈、悽悽花陌，荒苔青潤鴛甃。嬌紅一捻不勝春，苦雨酸雨僝僽。從別後。但暗憶娉婷，幾把垂楊蹂。香銷韓袖。念鶯燕悲吟，鳳鸞仙去，空負摘花手。銅鋪掩，窺見文窗依舊。箏琶塵暗弦縐。欲圓春夢今猶未，怪得西飛太驟。凝佇久。擬待倩、鴻都羽客尋仙偶。青衫溼透。嘆玉骨沈埋，芳魂縹緲，何處酹尊酒。
賀新郎
作者：劉壎
朝代：宋

莫笑劉郎老。老劉郎平生，不是山林懷抱。夢裡風雲翻海嶽，覺後狂歌墜帽。嘆幾度、荒雞誤曉。天際晴雲開五色，縱今年、意氣猶年少。機事遠，有時到。凱歌檄筆憑誰道。對村中、一溪流水，半林斜照。賴有可人堪話舊，時共掀髯絕倒。也來問、袞衣茸帽。聊且問天佔百歲，看乾坤、此事如何了。腸斷處，春城早。
賀新郎
作者：劉壎
朝代：宋

辦著春遊費。奈狂風吹寒，禁定滿城花事。天暝雲深時度雨。院落秦箏未試。倩誰趲、杏嬌桃媚。韶色三停今過一，只淡黃楊柳裝愁思。芳徑滑，繡窗閉。玉爐悶炷香溫被。憶去年、匆匆勝賞，夢沈煙水。遙望鞦韆新彩索，難把舊痕重系。待暖入、香紅十里。別擁雙鸞迎素月，教明年、不恨今憔悴。鶯共燕，汝知未。
賀新郎
作者：劉壎
朝代：宋

醉裡江南路。問梅花、經年冷落，幾番煙雨。玉骨冰肌終是別，猶帶孤山瑞露。想蘊藉、和羹風度。萬紫千紅羨妒早，羨仙標、豈比人間侶。聊玩弄，六花舞。雲寒木落山城暮。忽飄來、暗香萬斛，春浮江浦。茅舍竹籬詞客老，擬傍東風千樹。看好月、亭亭當午。流水村中清淺處，稱橫斜疏影相容與。時索笑，想應許。
輓四川制帥陳公
作者：劉壎
朝代：宋

狼煙又起錦城邊，帥閫謀疏亦可憐。
先軫元歸應有恨，萇宏血化豈無冤。
百身莫贖誰三酹，一死真成蓋萬愆。
遺事如今人不記，綱常猶幸立西川。
輓綿漢簡諸公
作者：劉壎
朝代：宋

綿漢風酸動殺機，北來鐵騎遍驅馳。
幾千里地弓刀運，百萬人家骨肉糜。
鬼哭神號無限恨，蠅蛄蚋嘬有餘悲。
平生食祿何從避，留取香名百世垂。
輓蜀帥張公玨
作者：劉壎
朝代：宋

玉壘雲浮五十秋，關西虓將勇無儔。
三吳甑墮猶堅守，八柱唇亡不耐愁。
瀘水捷收勞騕褭，夔門機伏失兜鍪。
吾君不負吾甯死，遺恨誰憐快敵讎。
醉思仙
作者：劉壎
朝代：宋

瓊樓幾間。瑤徽幾彈。覓花聲繞回闌。悄微聞佩環。簾櫳晝閒。爐薰晝殘。午風搖曳屏山。露裙紅一班。
次韻和漕司小紅翠亭·其一
作者：劉士季
朝代：宋

少陵遺蹟瀼西東，端的高齋在此中。
今日花枝弄煙雨，前時蔬甲卧霜風。
根株移取他山翠，跗萼輸來別圃紅。
收拾陽春無盡藏，夔人端說兩詩翁。
次韻和漕司小紅翠亭·其二
作者：劉士季
朝代：宋

苑在中巴東復東，滿城春色一園中。
休言小小鶑花界，也勝纖纖燕麥風。
舞袖卷紗空映翠，晴窗磨鏡漫晞紅。
葉成帷幄花成陣，壯觀詩壇矍鑠翁。
句·其一
作者：劉夔
朝代：宋

題詩人已貴，衮路冠三臺。
句·其二
作者：劉夔
朝代：宋

冷淡亭臺偏種竹，清虛軒砌不栽花。
清隱巖
作者：劉夔
朝代：宋

地迥隔塵寰，石門雲閉關。
幽人澹無事，白鶴相往還。
送胡季昭謫象州
作者：劉夢才
朝代：宋

紹興寶慶百年餘，古往今來說二胡。
論事直須彈懇切，立朝端不忍阿諛。
兩賢幸屬吾州有，萬事何曾公議無。
象郡新寧不同詔，九重天子正儀圖。
華延年卜詩
作者：劉夢求
朝代：宋

邲鑒總龜如往學，未見才名能廣博。
希點若來參學時，同年從此不須疑。
夏日遊九龍巖
作者：劉夢符
朝代：宋

突兀靈巖古，紆迴石磴升。
地幽忘日烈，壁峭喜雲蒸。
峰頂池如月，山根水欲冰。
摩挲可鎸處，大字紀中興。
病虎行
作者：劉大方
朝代：宋

海北愁雲無從裂，風如追兵雪如撒。
哀者老虎病無力，百尺泉源都凍絕。
山中牛羊竟不來，牙爪寂寂傷饑渴。
萬里兵刃色慘悽，獐嬌鹿倨豺狼悅。
安得肉食復如初，平地紛紛羽毛血。
一吼千年白日寒，羣獸幽憂心骨折。
如今纏病未能興，長戈硬弩無相殺。
世上青山不敢生，青山盡是狐貍穴。
詠泰山
作者：劉大方
朝代：宋

萬古春之主，羣山孰可曹。
都因敦厚大，不是險⿱山虛高。
頂襯天地愁，根盤野□牢。
坎離分背面，明月轉周遭。
仙館鸞朝舞，神亭鬼夜號。
雲來諸夏雨，風去百川濤。
東渭藏陰重，西秦抱勢豪。
龍蛇藏隙穴，草木立毫毛。
陝谷三升土，黄河五尺壕。
暫登臨日觀，直下釣靈鼇。
詠海
作者：劉大方
朝代：宋

沌元初一判，天地此居漥。
今古乾坤腹，朝昏明月家。
闊疑包地盡，勢欲極天涯。
誓斬鯨鯢輩，臨風按鏌鋣。
碧沼寺·其一
作者：劉大綱
朝代：宋

夜色清無滓，虛涼月滿亭。
螢飛時度竹，魚躍乍翻萍。
冉冉雲歸盡，霏霏露欲零。
劇談渾得趣，相對兩忘形。
碧沼寺·其二
作者：劉大綱
朝代：宋

地僻人稀到，唐賢句尚存。
觀魚尋曲沼，弔古入名園。
山翠沾夜袂，苔紋印屐痕。
暫陪尊俎樂，簫鼓出丘樊。
鑑軒
作者：劉大綱
朝代：宋

一泓清澈底，明可燭鬚眉。
漾月摇金影，涵風皺綠漪。
臺高懸寶鑑，水定照摩尼。
宴坐宜臨賦，難忘此段奇。
失調名
作者：劉大辨
朝代：宋

凌雲多少功業。
資深堂
作者：劉大辯
朝代：宋

古人學道怕求深，善學長於淺處尋。
日用至粗存至賾，須知瓦礫是黄金。
呈陳紫微
作者：劉天益
朝代：宋

欲下未下屬玉雙，喧瀑飛雪明石矼。
扁舟激瀝蒼雪淙，斷岸菰柳穿蓬窗。
舟程未達君子邦，心源直指如湍瀧。
後生薄俗邪說哤，老成砥柱回淳龐。
雄文翼道寶鼎扛，日月旂常九仞杠。
急流勇退挂冠逄，飲水嚙雪嗤羊腔。
孤輪絕翳空吠尨，飛蛾眇影捉明釭。
翻思解纜鹿城江，寸莛不揣洪鐘撞。
八年喬嶽勞心悾，北望雲迷翠羽幢。
袖裏虹霓氣不降，珍儲未辨珉與玒。
借公大扣聲樅樅，庶幾蚊蝱附奔駹。
遺鏡
作者：劉天益
朝代：宋

親去鏡亦去，鏡還親不還。
從今磨積垢，終不對慈顔。
明月掛臺上，白雲生匣間。
洪恩何以報，羞見鬢毛斑。
虞美人
作者：劉天迪
朝代：宋

子規解勸春歸去。春亦無心住。江南風景正堪憐。到得而今不去、待何年。無端往事縈心曲。兩鬢先驚綠。薔薇花發望春歸。謝了薔薇、又見楝花飛。
蝶戀花
作者：劉天迪
朝代：宋

日暮楊花飛亂雪。寶鏡慵拈，強整雙鴛結。燒罷夜香愁萬疊。穿花暗避階前月。鳳尾羅衾寒尚怯，卻悔當時，容易成分別。悶對枕鸞誰共說。柔情一點薔薇血。
鳳棲梧·蝶戀花
作者：劉天迪
朝代：宋

一翦晴波嬌欲溜。綠怨紅愁，長為春風瘦。舞罷金盃眉黛皺。揹人倦倚晴窗繡。臉暈潮生微帶酒。催唱新詞，不應頻搖手。閒把琶調未就。羞郎卻又垂紅袖。
氐州第一
作者：劉天遊
朝代：宋

冰縮寒流，川凝凍靄，前回鷺渚冬晚。燕閣紅爐，駝峰翠釜，曾憶花柔酒軟。雲海滄洲，甚又寄、南來客雁。灑雪朱門，回橈剡曲，鏡華霜滿。萬里銀霄凝望眼。恁吟袖、畫闌空暖。樹帶潮墟，笳鳴古戍，簇仲宣幽怨。想愁思、春近也，隨宮繡、時寬一線。昨夜扁舟，夢湖山、眉橫黛淺。
題黄子中南陂集
作者：劉天麟
朝代：宋

自歎苦吟詩不老，羨君詞氣凜橫秋。
爭如兀坐茅簷下，得見凌雲五鳳樓。
句·其一
作者：劉奇仲
朝代：宋
体裁：句

玄中一著是吾宗。
句·其二
作者：劉奇仲
朝代：宋

吸盡西江說是公。
九河嘆
作者：劉奉世
朝代：宋

冀東皆禹蹟，漸海觀朝宗。
河陰漸淪沒，平沙蕩無蹤。
漢武築宣房，作歌稱成功。
今塞商胡口，清流不時通。
何當灑二渠，載跨碣石東。
入直
作者：劉奉世
朝代：宋

玉燭含輝望處遐，禁鐘動後起雌鴉。
天高秘省雲偏重，地迥瓊林月半斜。
三古文章留大史，百年事業照東華。
時揮子墨隨班馬，芝檢初分宰相麻。
句
作者：劉奉世
朝代：宋

鸚鵡有客弔芳草，黄鶴無人吹落梅。
楊白花
作者：劉奉世
朝代：宋

春風吹百花，楊花飛惱人。
誰家芍藥殿春後，花飛楊柳空暮春。
春來復春去，春去又春來。
陽阿歌白雪，落絮欲成灰。
花若有情風引去，拂郎征衣點歸路。
檢書
作者：劉奉世
朝代：宋

朗日照疏櫺，臨風事幽討。
藥欄紅欲翻，苔砌綠初掃。
誰令墨王仙，肯使魚子老。
悠然天祿閣，世世以爲寶。
自兖放還
作者：劉奉世
朝代：宋

年來策蹇勝乘舟，楚塞齊邊春復秋。
不教微生同腐草，青山依舊水西流。
自述
作者：劉奉世
朝代：宋

楚國中分後，東南世澤長。
發祥曾王父，磨勘成典章。
王父聲益振，主客尚書郎。
考廟緒丕顯，直鯁在巖廊。
歷歷一精白，敬事持人綱。
顧維予小子，念釋茲勿忘。
晴空麗皎日，清秋凜嚴霜。
金石磨不磷，松柏寒逾芳。
旦評猶足信，清議詎虛張。
夢寐滋洗滌，俯仰隨否臧。
所值匪所思，盈虧理有常。
亨途無詭遇，偃蹇嘶驪黄。
誰能餌大藥，百年身平康。
蔡州道中
作者：劉奉世
朝代：宋

黄河西渡出平沙，汝潁東流千里遐。
給餉當年秦令史，封侯不種青門瓜。
送程給事知越州
作者：劉奉世
朝代：宋

使君遺愛遍南州，五馬新歸瘴海頭。
持橐未厭青瑣直，懷章還作鑑湖遊。
姚餘人物傳吳遠，越絕山川向剡幽。
應有清詩資臥理，會吟他日記風流。
過都
作者：劉奉世
朝代：宋

嵩高麗中華，岳色連瑤島。
上清神仙宮，莊嚴絕雕巧。
浮雲蕩繁陰，變幻入冥眇。
飄搖逾巖岑，淫翳混鴻灝。
縱有景慶合，闇然蔽昏曉。
況復濃霧生，一氣成有昊。
茫茫世宙間，落落耿孤抱。
天意不可知，煩心惄焉擣。
安得噓大風，八方凈如掃。
還秩
作者：劉奉世
朝代：宋

微臣多忝竊，草莽愧榮褒。
覽鏡憐衰白，啣環刷羽毛。
賈生餘舊策，漢室尚東勞。
俯伏聞綸綍，柴門日月高。
郴州
作者：劉奉世
朝代：宋

當年賈傅去長沙，弔屈無靈賦楚些。
萬里不忘宣室夜，未舒三策不成家。
西去瀟湘南岳麓，名城疊疊紆盤谷。
岣嶁不厭百回讀，依然稱是劉光祿。
鄆州
作者：劉奉世
朝代：宋

暮舂朝城粟，曉採觀城葑。
一入高魚境，已是武陽東。
駕幸太學
作者：劉奉世
朝代：宋

聖典垂精及表章，曠儀親舉自宗庠。
縱觀橋擁浮雲蓋，侍問庭充振鷺行。
首舉儒風隆上國，光增帝業掩前王。
太平榮遇慚多幸，重見歌虞起廟堂。
挽忠烈劉侯
作者：劉子實
朝代：宋

樵水孤軍血戰時，英雄失援最堪悲。
那知慣把鯨鯢戮，到底翻爲鳥鼠欺。
堆壘誓當陰滅賊，崤陵休恨不全師。
生封死廟男兒事，今有祠前墮淚碑。
三臺山
作者：劉子寰
朝代：宋

山木鎖冥迷，山前無路歧。
無端流菜葉，剛被世人知。
九峰庵偶書
作者：劉子寰
朝代：宋

山棲白雲表，高卧息煩倦。
正夏谷風凉，長日嵐陰半。
樵人歸路遠，亭午各已散。
犬靜眠松簷，鳥下浴泉澗。
杖藜隨興往，卷帙從風亂。
遠我遺世情，方能涉憂患。
偶成·其一
作者：劉子寰
朝代：宋

游從舊分唯三逕，依倚新交只瘦筇。
紅葉碧花詩滿眼，秋來多病苦無悰。
偶成·其三
作者：劉子寰
朝代：宋

蛛絲纖巧得飛蟲，鳩拙營巢子墮空。
才與不才天分定，一身勞逸未應同。
偶成·其二
作者：劉子寰
朝代：宋

雲本無心盡自閑，捲舒無礙在空山。
終然未免形爲役，也逐風波浪往還。
嚴江舟次
作者：劉子寰
朝代：宋

烟弄晨光雨弄梅，浦痕微漲認潮來。
棹隨縴道青蘆折，路入漁家碧草開。
指點水程期買酒，追尋古迹謾登臺。
歸舟不共商人載，便覺新詩得細裁。
壽侍郎
作者：劉子寰
朝代：宋

陽萌兩日壽星光，天祐生賢侍玉皇。
上世勳庸滿鍾鼎，後昆風骨總侯王。
朝回絳闕清都曉，梅發斷橋流水香。
政自調羹相門事，佇看衮綉作衣裳。
壽史相·其一
作者：劉子寰
朝代：宋

何許生賢踵世官，十洲風物四明山。
股肱光輔唐虛際，衮綉親傳父子間。
壽史相·其二
作者：劉子寰
朝代：宋

秉軸持衡歲五周，從今千載國同休。
汾陽謾校中書考，安得如公尚黑頭。
壽周丞相益公·其一
作者：劉子寰
朝代：宋

小住人間五百年，因緣真是午橋仙。
應期却笑河汾早，占節從教寇相先。
獨立青雲高兩地，曾扶紅日見三天。
封疆峻極連華嶽，飲壽應宜吸錦川。
壽周丞相益公·其三
作者：劉子寰
朝代：宋

六月麟書雨作霖，生賢此際見天心。
江都分灑雖名世，莘野商霖始見今。
門館無于儀表正，經綸有道本源深。
正人命脈常家主，一念公□□盍簪。
壽周丞相益公·其二
作者：劉子寰
朝代：宋

濟川功就等虛舟，恰似當年溪石遊。
月滿東樓新嘯詠，壽高西洛舊風流。
蒲團看釋千回夏，楸局觀成幾度秋。
賸喜深衣歸奉檄，分將風月薦金甌。
壽周丞相益公·其五
作者：劉子寰
朝代：宋

兼善工夫自古難，有誰志學合伊顔。
儒先拈得四書出，名相措諸萬事間。
功向時危尤易見，道于世運實相關。
魯論一半猶收效，壽國應須安似山。
壽周丞相益公·其四
作者：劉子寰
朝代：宋

昨丙辰年相魏公，當時克敵首歸功。
何如手補天西漏，仍更神□塞北空。
一隙暇時關國祚，十分重任頼臣忠。
天生賢佐興王業，正看周詩六月中。
壽張倉
作者：劉子寰
朝代：宋

喬木端由有世臣，傳家事業飽經綸。
鵷行稍厭承明直，熊軾來頒建水春。
暖入東君新聽朔，祥開南極慶生申。
沙堤消息人來說，紫詔催□入秉鈞。
壽趙守
作者：劉子寰
朝代：宋

參橫斗轉五更寒，春入黄堂酒盞寬。
幕客更賽千歲頌，家人羊薦五辛盤。
好事近
作者：劉子寰
朝代：宋

秋色到東籬，一種露紅先佔。應念金英冷淡，摘胭脂濃染。依稀十月小桃花，霜蕊破霞臉。何事淵明風致，卻十分妖豔。
小蚋
作者：劉子寰
朝代：宋

烏蚋納如塵，終朝惱殺人。
聚來俄擾擾，揮去大頻頻。
不辦追忙客，偏能撓靜身。
衁池何限飽，笑汝自迷津。
建寧郡齋
作者：劉子寰
朝代：宋

鳴禽依約似山家，只欠園林好物華。
城角日高春寂寂，小庭行遍拾桐花。
憶篁㟳山居
作者：劉子寰
朝代：宋

客氊靜擁爐熅坐，恍惚神遊篁㟳山。
巖路依依尋曲折，石泉歷歷記潺湲。
藥畦道者多慵灌，花蔓獼猴定恣攀。
今夜山寒松子落，居人應合夢吾還。
效王建從軍後答
作者：劉子寰
朝代：宋

愛山無術住家貧，晚曳長裾傍主人。
七十老親拋菽水，二千長路逐風塵。
瞻雲望月懷三徑，種藥移花嗟一春。
援筆謾題形語影，及時收取自由身。
教犢偶作進退格
作者：劉子寰
朝代：宋

牛角纔及繭，已須穿鼻耕。
及茲方率性，過此失良能。
人道事矯揉，物生殊苦辛。
遂令禪學子，恐懼說無生。
晚宿張坂庵
作者：劉子寰
朝代：宋

問宿樵夫指翠微，溪窮路轉扣庵扉。
深沉山木日先晚，寂寞野棠春自歸。
客路經過殊草草，舊規牢落重依依。
勞生暫此逢休適，一餉中林笋蕨肥。
晝錦堂
作者：劉子寰
朝代：宋

思縱步，時自駐籃輿，策杖荒郊。為有柔荑可坐，野菜時挑。思憶家山行樂處，片心時逐野雲飄。歌長鋏、遙寄故人，歸路賦隱辭招。
月夜東池賞白蓮
作者：劉子寰
朝代：宋

巉巉彼姝子，玉艷明清波。
素雲裁廣袖，淥水覆青羅。
秀色妙天質，清香凉思多。
駕言從之游，夜蟾生庭柯。
徘徊碧雲暮，悵望採菱歌。
常恐秋節晚，零落委寒莎。
躊躇思折贈，達夕成長哦。
非君盛才藻，如此粲者何。
杜宇
作者：劉子寰
朝代：宋

鮮鮮紋綬變毛衣，帝蜀繁華夢亦非。
大好家居君不惜，到今飄泊更思歸。
杜若
作者：劉子寰
朝代：宋

欽州五月土如炊，滿山杜若芳菲菲。
素英綠葉紛可喜，勁烈不避炎歊威。
採之盈掬薦蔬食，臧獲失笑庖人譏。
君不見屈平夕餐賦秋菊，魂兮無南盍來歸。
又不見坡公服食得枲耳，扣角自嘆從前非。
伊予假祿二千石，窮比二子猶庶幾。
餐花嚼蘂有真樂，一飽何必謀甘肥。
尚餘升合漬生蜜，從他薏苡生珠璣。
武夷猴
作者：劉子寰
朝代：宋

獼猴群居時，得食互爭奪。
囂嘵以力勝，無復長幼別。
及其有老病，同類爭救活。
嗛食置其旁，交來伺饑渴。
死埋高崖巔，併力事窊掘。
乃知稟元命，無間{羽戊}與狨。
質性有所偏，良能或焉闕。
惟仁乃生理，惻隠由情發。
鳥烏知反哺，報祭及豺獺。
人心具中和，推此與天達。
物欲爲私蔽，真知反磨滅。
利害怵於中，骨肉交朋絕。
一從失本心，比獸乃反劣。
武夷山多猴，此事樵者說。
因書觀□篇，惟日三省察。
沙溪田舍
作者：劉子寰
朝代：宋

急景蕭蕭黄葉風，野人籬落半烟中。
天霜點染林巒出，田水悲鳴禾稻空。
稱貸有逋緣地瘠，偫儲無政謾年豐。
綠林豪客饒牛酒，自保冠山竹籐叢。
洞仙歌
作者：劉子寰
朝代：宋

風饜雨足，也解為花地。收拾浮雲放新霽。愛調亭小翠，點滴猩紅，新妝了，妃子朝來睡起。遙知春有主，整頓歡娛，興在新亭錦圍底。便選歌燕趙，授簡鄒枚，須記作他日，城山盛事。笑東君不用管楊花，任飛去天涯，在東風裡。
清溪
作者：劉子寰
朝代：宋

水作澄藍可染衣，坐來巾屨濕烟霏。
魶魚時迸九泉出，鼯鼠暝緣千仞飛。
鬼谷洞前春藥遍，法師巖畔古藤圍。
故山不是白雲念，長揖人間竟不歸。
滿江紅
作者：劉子寰
朝代：宋

雲壑飛泉，蒲根下、懸流陸續。堪愛處、石池湛湛，一方寒玉。暑際直當磐石坐，渴來自引懸瓢掬。聽泠泠、清響瀉琮琤，勝絲竹。寒照膽，消炎燠。清徹骨，無塵俗。笑幽人忻玩，滯留空谷。靜坐時看松鼠飲，醉眠不礙山禽浴。喚仙人、伴我酌瓊瑤，餐秋菊。
玉樓春
作者：劉子寰
朝代：宋

今來古往吳京道。歲歲榮枯原上草。行人幾度到江濱，不覺身隨風樹老。蒲花易晚蘆花早。客裡光陰如過鳥。一般垂柳短長亭，去路不如歸路好。
玉隆宮
作者：劉子寰
朝代：宋

避地西山占一區，高風遥想列仙儒。
雲開異日人傳見，天上如今宅在無。
丹去一函空鎖鑰，柏枯千載尚支吾。
逍遥峰外烟霞鑰，猶恐岡巒落畫圖。
當陽新店
作者：劉子寰
朝代：宋

桑坡麥壟行百里，解鞍夜宿清漳湄。
清漳悠悠引通浦，茅廬竹屋相因依。
米鹽一鬨商估集，舍人奪席厨爭炊。
試登高阜望陶牧，平原沃野何逶迤。
俗傳范子計然地，民生鹵莽今如斯。
荆關四衝古戰國，往往赤子多殲夷。
土人客戶幾更變，嚮之昭屈餘幾希。
欲從故老問遺迹，百年而上無能知。
地名多與載史合，荒城大冢猶依稀。
沮漳二水楚之望，以此取證他無疑。
古稱錫穴最深阻，方城漢水爲城池。
奈何形勝不足恃，豪傑殺盡名都隳。
自從秦漢至今日，率不百年逢亂離。
隰臯衍沃但茅葦，時康尚欠人扶犂。
焉得英雄守四極，封殖生齒令繁滋。
玉州平州古磚甓，令人想見昇平時。
當陽玉州城
作者：劉子寰
朝代：宋

隠隠層臺際混茫，荆關形勝古當陽。
登樓賦裏山川在，抱玉巖前塹壘荒。
思繞曲沮流脈脈，望迷平楚入蒼蒼。
青林漸復昇平舊，百里康莊夾綠楊。
當陽道間·其一
作者：劉子寰
朝代：宋

當陽楚名都，疇昔用武國。
山餘磨劍石，陵有拖鎗谷。
自從春秋來，紛紛幾蠻觸。
霸主爭盟會，盜賊逞殺戮。
城郭遞鋤夷，生靈盡魚肉。
到今猶荒凉，曠野鬼晝哭。
道途烟火絕，一驛數茅屋。
盛衰相乘除，治亂有反覆。
可憐江漢民，生比牛山木。
靈禽避天風，高士棄周粟。
遥望武陵源。
當陽道間·其二
作者：劉子寰
朝代：宋

陵坡杳杳路如繩，緩逐楊花信馬行。
芳樹晚餘紅點綴，亂山春入翠縱橫。
平州廢壘八九里，楚子古藏三四塋。
宇宙不能無變滅，世間修飾欲何成。
石井亭
作者：劉子寰
朝代：宋

一樹疎桐蔽夕陽，也教客子久徬徨。
隔溪可惜誰亭館，閑却竹陰無限凉。
稠巖
作者：劉子寰
朝代：宋

萬里驚呼立畫圖，拍天雲浪擁蓬壺。
洞穿蒼壁俄空闊，海入碧虛相有無。
漠漠風帆迷宇宙，離離烟草失江湖。
百年一餉逢真賞，從此滄洲興轉孤。
約友人賞春
作者：劉子寰
朝代：宋

人生何復最爲親，不看春容不認真。
岸柳細摇多意思，野花初綻足精神。
精神識得施爲別，意思到時言語新。
爲報同門須急賞，莫教春去始傷春。
續桃符句
作者：劉子寰
朝代：宋

臘雪衝風得快晴，閑簷日暖引經行。
舊山忽趁林疎出，新水還從凍解生。
村巷歲除聲寂寞，花梢春到色精明。
桃符只被詩催換，自笑衰翁未老成。
芙蓉花
作者：劉子寰
朝代：宋

曉粧如玉暮如霞，濃淡分秋染此花。
終日獨醒干底事，晚知爛醉是生涯。
荆門蒙泉
作者：劉子寰
朝代：宋

郟石玲瓏玉爲骨，下有雙泉深觱沸。
珠泉凝白玉泉碧，含彩揚輝以其物。
珠泉靈蚌夜出遊，忽驚月色清如秋。
一山木葉皆倒影，月輪却在泉間浮。
玉泉潜珍閟莫測，木石但觀皆潤澤。
卞和生長此山間，谷邃泉深求不得。
泉心緩緩噓浮珠，泉口急流深滿渠。
魚蝦蛭蚓不敢狎，始知下有龍神居。
老龍動息有常定，朝昏泉湧如潮信。
餘波派作九曲流，百折不能違水性。
石池數頃琉璃浸，池底金蓮鋪綠錦。
金碧晶熒射眼明，煩襟濯盡生寒凜。
上古消沉不可知，唐賢往往已留題。
莓苔剝落傳師筆，沙礫滅沒文饒碑。
汴京往昔昇平日，北上西來多墨客。
東坡詩扁卧蠶書，魯直門顔生鐵畫。
嚮來虜寇抄荆門，城郭屋廬俱蕩焚。
黄頭亦恐殺風景，巋然獨有林亭存。
古稱神瀵疑茲是，到處涔蹄無此比。
爭得山頭無戍壘，住向荆門弄泉水。
賀宰相生日
作者：劉子寰
朝代：宋

天開名世五百年，運當啟聖先儲賢。
威靈祥鳳出奇瑞，十洲三島高騰騫。
爲天立心民立極，續道命脈開真傳。
日生暘谷蒼凉間，輔道王德充其全。
輝光篤實君蒙著，一朝扶翊昇虞淵。
黄樞紫闥求甘盤，風雲赫奕龍飛天。
正君定國有根本，披腹造膝無拘攣。
聖皇動息結師保，宮事府事咸咨焉。
功業巍巍心翼翼，不白得君如此專。
已知步武通霄漢，但視富貴如雲烟。
先生所樂非世權，要以道覺天民先。
經綸盡信中庸旨，業履可稽儒行篇。
指揮丙魏去痹陋，洗刷周召增光鮮。
至誠待物微且及，未施而信民陶然。
四方善類今徯志，直道共由無覺偏。
惟天大任固有屬，囊括四海空三邊。
九秋碩果標林端，天根已具陽萌前。
六度芝耀啟初度，頌聲洋溢瞻霄躚。
先知已契蓍百莢，久視更期椿八千。
青衿學子愚且孱，龍門夙昔慚扳牽。
願依金鼎力薪水，庶與雞犬同登仙。
賀新郎
作者：劉子寰
朝代：宋

柱杖凌高絕。望千山隱隱，波瀾動搖天末。下有白雲平遠壑，湧起潮頭噴雪。浸絕島、孤峰出沒。赤縣神州何處是，但風煙、杳杳迷空闊。呼不見，古人物。碧松枝下青瑤石。舉頭看、長空湛湛，淡琉璃色。上界屋辰多官府，夸父忙鞭日月。任兔走、烏飛超忽。宇宙茫茫如許大，百年間、何用爭優劣。身世事，一毛髮。
賀鄭樞齊·其一
作者：劉子寰
朝代：宋

鄮峻鄞深鞏會稽，氣鍾神秀半千期。
龍飛虎變具元化，地闢天開衍慶基。
賀鄭樞齊·其一〇
作者：劉子寰
朝代：宋

九秋碩果爛枝繁，中養蟠桃千歲根。
政用斯時祝箕壽，永扶皇極正乾坤。
賀鄭樞齊·其七
作者：劉子寰
朝代：宋

樞庭齋閣五雲深，一穗爐薰靜養心。
雅志未先天下樂，兩望鐘鼎與山林。
賀鄭樞齊·其三
作者：劉子寰
朝代：宋

中庸功用本明誠，心正身修久著刑。
涵養君心三達國，圖回天下九爲經。
賀鄭樞齊·其九
作者：劉子寰
朝代：宋

君臣魚水方行道，德性鸞凰素服人。
四海衣冠祈宋祚，萬年基業繫公身。
賀鄭樞齊·其二
作者：劉子寰
朝代：宋

身扶晹谷出昇日，手引咸池更洗光。
須信洪釣有根極，直從朱邸植忠良。
賀鄭樞齊·其五
作者：劉子寰
朝代：宋

紫闥黄樞功已著，蒼生黔首望逾深。
公施政術施仁術，公得人心得士心。
賀鄭樞齊·其八
作者：劉子寰
朝代：宋

盛麗紛華念不萌，位高心小古難能。
祇今翹館延人物，只似蕭齋接友朋。
賀鄭樞齊·其六
作者：劉子寰
朝代：宋

已觀瑚璉登宗廟，未覺龍淵露穎鋩。
好看和風將瑞露，更飛紫電極青霜。
賀鄭樞齊·其四
作者：劉子寰
朝代：宋

人間日月聲名重，筆下波瀾帝澤多。
獻納淵衷資啟沃，笑嚬寒谷轉陽和。
贈寫神陳光甫·其一
作者：劉子寰
朝代：宋

寫照無因畫隠微，不差毫髮似君稀。
正須著我巖石底，是殆見我神氣機。
行到逼真人却惡，精於懸鑑物難違。
朱鉛莫惜饒顔色，衆目不求公是非。
贈寫神陳光甫·其二
作者：劉子寰
朝代：宋

不論道貌與天形，纔入毫端便逼真。
幻出千般人面目，只憑一點自精神。
雲臺人去丹青歇，月鑑方來事業新。
寢陋可能當審象，且將粉澤付斯人。
跋舊題
作者：劉子寰
朝代：宋

溪樓逆旅棣華西，窗扇烟埃暗舊題。
久視字書差可認，初然吟玩是誰詩。
金鳳花
作者：劉子寰
朝代：宋

天霜凋九陵，梧桐日枯槁。
鳳德何其衰，驚飛下幽草。
九苞空髣髴，衆彩各自好。
黄中獨含章，見晚更傾倒。
託根幔亭峰，弱質深自保。
便翾金翅短，淡泊乃幾道。
俗眼迷是非，人間跡如掃。
閑日偶懷
作者：劉子寰
朝代：宋

欲將閑日課桑麻，徙倚無端易日斜。
幽野情懷憐碧草，寂寥門館稱黄花。
末年函席瞻先哲，幾世繩樞守故家。
今古有誰心事了，隙駒超忽是年華。
阮郎歸
作者：劉子寰
朝代：宋

長條嫋嫋串紅綃。無風時自搖。十分妖豔更苗條。殢春情態嬌。風影舞，露痕潮。買來和蝶饒。故園愁絕楚宮腰。相逢恨怎銷。
霜天曉角
作者：劉子寰
朝代：宋

橫陰漠漠。似覺羅衣薄。正是海棠時候，紗窗外、東風惡。惜春春寂寞。尋花花冷落。不會這些情味，元不是、念離索。
霜天曉角
作者：劉子寰
朝代：宋

滿前兒女。今日都歡聚。今也阿彌八十，兒也五十五。瓷甌並瓦注。山歌和社舞。但管年年強健，妝成個、西王母。
靈梵院夜起
作者：劉子寰
朝代：宋

寺古居人稀，林高暑氣薄。
露鳴青松枝，夜半有驚鵲。
飛星遠長漢，白雲平大壑。
客子開西窗，心空山月落。
題梨山祠
作者：劉子寰
朝代：宋

慶源仙李蟠根大，形寄叢梨肖像真。
畏壘一方尸祝地，桐鄉千古子孫民。
自時厥後來爲牧，沒世不忘知幾人。
正直不應私有禱，但吟歌樂送迎神。
題靈梵院壁
作者：劉子寰
朝代：宋

世故嬰拂人，逃荒伴禪寂。
莓苔一古寺，塵土四立壁。
百年諸名賢，不復見陳迹。
舊題風雨剝，廢寢莎蔓積。
夕陽喬木外，悵望驚獨立。
去去勿復言，浮生盡遊客。
鴈蕩凈名谷簾水
作者：劉子寰
朝代：宋

野客弄雲水，翩翩信飛車。
奇峰匹鴈蕩，出沒隨猿狙。
蒼蒼疊雲屏，下有白石廬。
石廬故未足，洞腹開巢居。
青藜小躋攀，路盡仍盤紆。
呀然忽寬敞，雲霧爲支吾。
天成與鬼鑿，罔識造物初。
笑問主者誰，我欲攬其須。
聳身忽滅沒，扳倒泊鴈湖。
天風復摩盪，簸灑生明珠。
爲簾復爲帷，與客相嬉娛。
倏然一揮霍，五色彌空虛。
坐來怪事發，迸落隨喧呼。
大笑下山去，勿爲山鬼愚。
鼓山靈源洞天風海濤亭
作者：劉子寰
朝代：宋

路入靈源洞壑深，側攀巖磴度嶔崟。
憑陵萬里烟塵外，虛豁一生江海心。
雞溆風濤長蕩薄，鴈湖島嶼半浮沉。
茲遊不減騎鯨背，莫爲天涯嘆滯淫。
厲漕飲別海棠下索詩·其一
作者：劉子澄
朝代：宋

天然翠袖隠豐肌，好是胭脂未透時。
夜睡無香供蝶夢，晨粧有恨只鶑知。
坡仙具眼猶燒燭，子美多情却欠詩。
料得錦城花正好，怨公底事訪春遲。
厲漕飲別海棠下索詩·其二
作者：劉子澄
朝代：宋

著雨胭脂沁玉肌，絕疑妃子醉眠時。
未邀佳客閒來賞，已怪遊蜂早得知。
燒燭不妨循故事，卷紗何惜賦新詩。
羨君立就花前句，我欲賡吟思苦遲。
句·其一
作者：劉子澄
朝代：宋

世間此物多爲馬，寶劍還宜出上方。
句·其二
作者：劉子澄
朝代：宋

自怪神仙騎白鳳，不教天地點青蠅。
和張功曹清明之什
作者：劉子澄
朝代：宋

蘭江無物可關情，春去春來感亦生。
流水幾番供禊事，新烟兩度過清明。
念鄉鵑淚和花滴，懷友鶑腸學柳縈。
讀遍離騷詩自慰，世間無地不蠻荆。
和賈秋壑南樓韻
作者：劉子澄
朝代：宋

大別磯頭江漢合，烟波堪詠亦堪圖。
山標禹貢他州有，水列周南到處無。
鶴外聲來蘄笛遠，鴻邊影落楚帆孤。
登臨此地陪秋壑，收拾乾坤寘玉壺。
哭趙南仲
作者：劉子澄
朝代：宋

功名翻覆等南柯，雲掩新阡長薜蘿。
千載只憑公論去，百年無奈世情何。
高光時節經營易，晉宋人才隠逸多。
入汴老賓猶坐謫，餘生只合理煙蓑。
壽星寺江湖偉觀
作者：劉子澄
朝代：宋

豈不近京都，紅塵此地無。
吳山青似越，江水白於湖。
天接帆邊海，烟生樹外晡。
危欄僧共倚，莫恨旅懷孤。
憩南臺寺
作者：劉子澄
朝代：宋

居塵等出家，涉世類行脚。
岳靈招我隠，雨止雲亦閣。
乾坤錦囊收，風月麈柄握。
衆鳥各自鳴，豈礙沖霄鶴。
會真觀水簾
作者：劉子澄
朝代：宋

觀近朱陵萃列真，烟霞雖僻境長春。
若非火府煉神處，安用水簾遮世塵。
古像著靈多是石，補鍾留跡似非人。
尋源亦有桃花澗，莫是山山可避秦。
會飲西湖聞黄浦捷用余制幹韻
作者：劉子澄
朝代：宋

湖邊重度夏，風物恍如初。
竹喜兒孫密，花憐姊妹疎。
小舟逢寺泊，淡句欠僧書。
此樂何從得，淮堧報賊除。
樅陽出陸
作者：劉子澄
朝代：宋

浮家無定日，仕在水雲鄉。
棹別洞庭月，帆迎赤壁霜。
早寒裘代葛，多病藥充糧。
明日樅陽客，征鞍去路長。
武陵別任年魁
作者：劉子澄
朝代：宋

詔書應在道，君但趣行裝。
去棹乘桃漲，朝衣带芷香。
歸齋尋舊話，上殿拜新皇。
論事依經好，平遷是玉堂。
江陵逢黄虛舟
作者：劉子澄
朝代：宋

山谷機忘似白鷗，有孫今復號虛舟。
信風爲棹先開浪，與月同艙不載愁。
吟就自將歌欵乃，醉時寧逐境漂流。
乾坤等是虛舟爾，只好和詩莫带休。
澧州群賢堂記並歌·其一
作者：劉子澄
朝代：宋

主辱兮忘家，國安兮親寧。
奈何有軀兮而焉自形，寧隕絕兮無生。
望蒼穹兮痛徹，君精誠兮爲列星。
澧州群賢堂記並歌·其六
作者：劉子澄
朝代：宋

酌水兮澧清，酹月兮洞庭。
公讀書兮湖上堂，波濤卷兮胸中甲兵。
浩然兮長在，烟水兮茫茫。
澧州群賢堂記並歌·其四
作者：劉子澄
朝代：宋

陰凝陽兮血塗野，臣力微兮肝膽怒。
睨階庭兮激諸子，往間道兮戴盟主。
陳志誠兮冠期舉，事危就兮天弗假。
天高兮蒼蒼，君柰何兮歸來雙。
登祝融宿上封寺詩
作者：劉子澄
朝代：宋

祝融尊與岱宗齊，仙境今容佛屋依。
曉揖日輪知海窄，夜捫星軫覺天低。
風高殿悉杉爲瓦，雲冷僧常綿作衣。
莫剪光天壇下草，時巡要秣六龍嘶。
董宰見和用韻留別
作者：劉子澄
朝代：宋

謾辱君相送，我行非壯圖。
客程來又去，人事久如初。
句淡僧能和，泉靈旱不枯。
升高莫怨險，世路爾能鋤。
蒙泉行呈張敬父
作者：劉子澄
朝代：宋

玉龍蟠向荆山麓，噴起雙泉冰雪瀑。
琮琤萬古作寒鳴，冷浸一山渾是玉。
泉旁樹老亦如龍，泉根石濯瑪瑙紅。
更有金蓮吐泉底，歷歷星在銀潢中。
池光六月如霜洗，藍橋倒影壺天裏。
流下人間灌稻畦，歲歲家家飯雲子。
我行荆州見山少，忽對林泉如久要。
張侯引我飛羽觴，勸我爲泉開一笑。
我歌數語泉應聞，茲山古號荆州門。
英雄過者心在鹿，安得泉聲到耳根。
曹瞞疾馳玄德懼，潘璋設伏雲長怒。
早知成敗等丘墟，悔不解鞍學巢父。
英雄何在水長流，閲盡英雄過未休。
今日爲侯泉上醉，明朝西指鹿門遊。
讀書臺
作者：劉子澄
朝代：宋

安鄉古下邑，公偶混迹居。
編茅閲古今，清澄涔澧潴。
波濤入胸中，萬甲時卷舒。
坐吞八九澤，去作宋真儒。
西師出緒餘，膽已寒氈廬。
軍中但歌范，誰識舊陶朱。
大賢方窮時，隠憂在江湖。
功成等糟粕，况復堂上書。
我來拜遺像，悲風生黄壚。
公今倘無死，此地正堪娛。
遊層巖
作者：劉子澄
朝代：宋

一層雲結一層巔，貫腹成溪異物潛。
仙樂萬懸鐘有乳，洞門百折水爲簾。
崖碑蘚暗瑰辭缺，石棧苔闌羽衛嚴。
我欲通天刳絕頂，倒飛明月浴寒蟾。
遊岳麓宮抱黄洞
作者：劉子澄
朝代：宋

連天七十二雲屏，真境先於翠麓呈。
洞發金光丹氣結，泉疏乳白玉華生。
江心雁影重臨字，谷口禽呼自答名。
閒步不教方外覺，破烟雙鶴已來迎。
遊石門縣層山流杯亭觀卓錫泉
作者：劉子澄
朝代：宋

寺惟泉最古，有詠載州圖。
幾度流觴了，長如卓錫初。
楚山閩老住，隋柏宋朝枯。
雨後人耕急，荒岡带月鋤。
過洞庭
作者：劉子澄
朝代：宋

波神有兆報平安，半日重湖度不難。
隻艇泝洄風浪息，單包就謫水雲寬。
曉烟不隔漁歌過，秋月還同畫軸看。
擺脫塵緣天借便，嶷雲深處養神丹。
過金陵總卿吳履齋以詩贈別用謝
作者：劉子澄
朝代：宋

六朝三百有餘期，不滿詩人一皺眉。
只有燕迷新巷陌，更無鳳集古臺基。
兵於史傳多陳迹，酒與江山是己知。
僕指長淮又西去，輿圖向後更誰披。
過鴻宿洲
作者：劉子澄
朝代：宋

洲名號鴻宿，流徙合來居。
淮郡侵江密，人烟罩水疎。
無山供笛竹，有港便罾魚。
壯士休營業，功成返故廬。
雲中寺
作者：劉子澄
朝代：宋

地僻層雲巋古禪，我來訪古尚依然。
越人重見流觴水，隋剎猶存卓錫泉。
石罅遺題思往蹟，巖隈紀事憶前賢。
可人不爲時摩拂，朝暮青山一抹烟。
雲峰寺詩
作者：劉子澄
朝代：宋

治水神書在此祁，溪名猶似念胼胝。
當時民墊頼誰力，今日地平惟佛祠。
泉出玉牀疏作乳，火生丹窖結成芝。
雲峰自有樵人徑，岣嶁尋碑誤退之。
頌
作者：劉子羽
朝代：宋

趙州柏樹太無端，境上追尋也大難。
處處綠楊堪繫馬，家家門底透長安。
題武夷山鍾模石
作者：劉子羽
朝代：宋

誰鑄三鍾欒乳形，不須筍簴自能鳴。
仙君欲奏賓雲曲，只感清霜便發聲。
題瑞岩扣冰古佛
作者：劉子羽
朝代：宋

古木千章覆地陰，微風披拂遞幽吟。
化身大士久圓寂，歸命群黎無古今。
能使兵戈長偃息，要知願力本宏深。
中原赤子方魚肉，願廣當年濟物心。
游老君洞·其一
作者：劉子薦
朝代：宋

第一真巖豈浪名，高明洞達窈而深。
冠天下神仙勝境，副我生山水知音。
崖激湍流騰雪玉，燈摇石瑩燦星金。
少焉月出東山上，何必蓬萊海上尋。
游老君洞·其二
作者：劉子薦
朝代：宋

怪怪奇奇畫不如，最難得者近城郛。
他仙皆遜老君有，此洞可知天下無。
徐甲青牛驂左侍，六丁白鶴導前驅。
老仙笑我來何晚，一樣鬚眉一樣臞。
句
作者：劉存行
朝代：宋

麥苗花下綠，犢子草邊黄。
句
作者：劉孝孫
朝代：宋

詩書魯國真男子，歌吹揚州是貴人。
賦新繁周表權如詔亭
作者：劉孝孫
朝代：宋

義方曾榜舊亭名，子已爲郎典要城。
身服上恩今日顯，詔符前語是人驚。
正如伯起鱣堂兆，兼勝于公駟閥榮。
試問繁江諸父老，詩書何似寶金籯。
黄河
作者：劉孝孫
朝代：宋

鴻流導積石，驚浪下龍門。
仙槎不辨處，沉璧想猶存。
三高祠詠古三首·其一
作者：劉季孫
朝代：宋

大湖際天碧，浩蕩浮萬象。
中有洞庭山，天作蓬壺樣。
蘆葦秋蕭蕭，時聞發漁唱。
風順如可尋，月明迷所向。
有人在扁舟，髪白意夷曠。
扣舷了不顧，出沒信波浪。
心已類水石，何由知得喪。
遺民至如今，自古惟越相。
初爲吳都囚，君臣憂醢醬。
忍恥人謂愚，祈生世知妄。
尪癯脫萬死，歸國奇謀創。
行師舞群姓，下令躍諸將。
夜半覆姑蘇，夫差始悲愴。
安惻寬晷刻，反掌成伯王。
江山入會稽，功高誰與抗。
寵利速禍敗，忠臣半誅放。
遯去舉邦求，君王鑄形狀。
寂寥數千年，相見霜縑上。
三高祠詠古三首·其三
作者：劉季孫
朝代：宋

人物盛東南，莫如吳郡陸。
漢季逮唐來，班班聞史牘。
門庭迭輝赫，龍虎爭馳逐。
風流郁蘭桂，氣象鮮車服。
魯望乃其裔，清標映宗族。
文章及者鮮，意趣超然獨。
寧從一瓢飲，不枉萬鍾祿。
雲煙藹巾袖，星斗粲胸腹。
來居笠澤旁，蕭蕭數間屋。
廚中甑起塵，筆下珠盈斛。
吟須僧舍題，醉就友人宿。
醒將太玄解，臥把離騷讀。
心惟近漁釣，跡亦混樵牧。
韻高誰可聽，皮子往還熟。
唱酬數百篇，名流必雌伏。
業書類有道，不賦長沙鵩。
晚泊松江上，遺圖見眉目。
分明孤鶴姿，軒昂駭鷄騖。
三高祠詠古三首·其二
作者：劉季孫
朝代：宋

吳江淨如鏡，吳艇輕如飛。
吳山遠如畫，此景天下稀。
秋風曉槭槭，秋雨涼霏霏。
誰將菰菜擷，正是鱸魚肥。
時有季鷹者，懷此知所歸。
浩歌有餘樂，肯樂首陽饑。
親朋不可挽，飄忽雲邊衣。
亦聞有富貴，大第嚴朱扉。
食必列鐘鼎，侍妾鳴珠璣。
簪裾望顔色，賓從生光輝。
一言轉造化，枯朽生芳菲。
功高責更重，勢或干天威。
福深禍亦稱，顛覆始知機。
斯人悟茲理，弔世潛歟欷。
浮沉顧寵祿，安能與心違。
滄波浩無際，草木情依依。
可以恣幽步，白雲藏釣磯。
靜引一杯酒，高歌憐昨非。
數峰太湖上，斜陽明翠微。
虛亭展遺像，想見猶忘機。
偶成
作者：劉季孫
朝代：宋

每過楊子宅，時醉庾公樓。
黄鵠雲霄志，白蘋江海流。
讀書非世用，種樹是吾謀。
自識文章貴，多尋瀟灑侯。
句·其一
作者：劉季孫
朝代：宋

詩書魯國真男子，歌吹揚州作貴人。
句·其二
作者：劉季孫
朝代：宋

江心淨带三秋月，巖腹斜收萬里雲。
和岊仲次韻其兄穆父見寄
作者：劉季孫
朝代：宋

會稽山上月如輪，鴻雁相將江水春。
幕府英豪雖可數，樽前誰是急難人。
和東坡送仲天貺王元直六言韻五首·其一
作者：劉季孫
朝代：宋

誰懷二子千里，公賦五篇六言。
月底飛雲西去，山頭歸雁雙騫。
和東坡送仲天貺王元直六言韻五首·其三
作者：劉季孫
朝代：宋

府下莫非群雋，坐中不見三明。
遠意關河馬首，靜吟筆硯泉聲。
和東坡送仲天貺王元直六言韻五首·其二
作者：劉季孫
朝代：宋

小艇辭公晚發，高齋記客初來。
耿耿不忘歸路，阻修萬折千回。
和東坡送仲天貺王元直六言韻五首·其五
作者：劉季孫
朝代：宋

樂事莫如飲酒，休官自是高人。
紅带鼇頭寄與，是翁矍鑠尋春。
和東坡送仲天貺王元直六言韻五首·其四
作者：劉季孫
朝代：宋

雖列蜀都有日，卻逢謝傅何年。
歷歷林溪勝處，想君把酒依然。
因見佛印自稱二浙雲遊老比丘遂成絕句
作者：劉季孫
朝代：宋

二浙雲遊老比丘，蘇州一宿過湖州。
錢塘江上乘杯去，雁蕩天台更自由。
守關
作者：劉季孫
朝代：宋

晨雞三叫末開關，留滯行人更解鞍。
卻上月明高處立，曉風吹面作清寒。
寄蘇內翰
作者：劉季孫
朝代：宋

倦壓鼇頭請左符，笑尋穎尾爲西湖。
二三賢守去非遠，六一清風今不孤。
四海共知霜鬢滿，重陽曾插菊花無。
聚星堂上誰先到，欲傍金樽倒玉壺。
將至濟源府先寄姜明府
作者：劉季孫
朝代：宋

識君風概有三堂，別後頻驚鬢有霜。
經耳萬端人事近，動心千里客途長。
讀書學劍全相誤，臨水登山獨未忘。
路入濟源牽賦詠，此行真發鄙夫狂。
將至王屋先寄張明府
作者：劉季孫
朝代：宋

詩仙假色管天壇，早晚真除碧落官。
境內雨頻春畝潤，門前山聚曉雲寒。
十年不見應題塔，萬事休論擬掛冠。
同是清源騷雅客，欲言流涕已汍瀾。
廣武山懷古
作者：劉季孫
朝代：宋

楚漢兵相接，乾坤晝亦暝。
虎爭千里震，龍戰四郊腥。
故壘從誰問，嚴祠自昔靈。
北風吹敗木，落葉任飄零。
早發承甫館寄登州待制
作者：劉季孫
朝代：宋

水亭瀟灑離塵開，一醉扁舟載月迴。
馬首西歸懷底事，只隨曉日望蓬萊。
晚過范村呈元禮
作者：劉季孫
朝代：宋

漸老猶奔走，風埃過范村。
嶺寒催馬疾，村晚待鴉喧。
世路窮迷久，人情應接繁。
淵明吾所慕，高意在田園。
有美堂燕集
作者：劉季孫
朝代：宋

雲間獵獵立旌旗，公在胥山把酒時。
笑語幾番留湛輩，風流千載與吳兒。
湖山日落丹青煥，樓閣風收雨露滋。
誰使管蕭江上住，胸中事業九門知。
次韻東坡賞枇杷
作者：劉季孫
朝代：宋

夏木有餘綠，山僧知勝春。
日長尋臥榻，花落斷遊人。
紅旆來雖晚，清風到亦新。
成林盧橘熟，翠羽雜金鱗。
次韻馬中玉提刑見寄
作者：劉季孫
朝代：宋

知公不奈二毛何，尋訪天台所得多。
宿處仙人千載宅，悟時禪友一聲歌。
道心夷曠忘名勢，句法清新爲琢磨。
每到西湖懷使節，春風紅紫照清波。
登介亭
作者：劉季孫
朝代：宋

使君中和堂，六月無炎溽。
隨呼眾賓集，一笑清風足。
復爲曲水飲，石面湧寒淥。
持杯襟袂涼，酒出金鯨腹。
旌旗登鳳皇，羽翼在林麓。
半空老崖斷，千載靈藥伏。
松杉各雄枝，螭蜃傍奔逐。
古韻豈塵世，遐瞻有天目。
霸國荒故壇，墠社移新屋。
霞標起山近，潮勢卷江速。
物外得長涼，樽前尋往躅。
有客告將行，遲留待珠玉。
欣然點鼠鬚，萬象歸一幅。
終篇燦燦動，滿座琅琅讀。
此時天樂奏，到夜山鬼哭。
和之慚豈敢，來者信難續。
粉壁鑑相射，香媒塵不觸。
醉歸掃雙堵，字字照巖谷。
星辰眾所仰，富貴公豈欲。
一言換凡骨，芝朮誰能服。
西園和韻絕句
作者：劉季孫
朝代：宋

雨過西園物物佳，柳風竹日映葵花。
更無人跡宜清睡，奈此池頭一部蛙。
西山老人行
作者：劉季孫
朝代：宋

善冶一家稱主人，奴耕婢爨雞司晨。
置之得所生取備，何必百事皆躬親。
爲主汲汲盡無獲，道路錐刀長苦卒。
君不見西山老人不出戶，索酒烹羊呼四鄰。
西湖泛舟呈東坡
作者：劉季孫
朝代：宋

西湖春意勝當年，公領笙簫泛畫船。
錦繡一林生水面，衣冠萬堵立山前。
仁恩在物禽魚遂，喜氣隨人草木妍。
半醉插花風調別，寫真須是李龍眠。
詩三首·其一
作者：劉季孫
朝代：宋

中宮在天半，其上乃吾家。
紛紛鸞鳳舞，往往芝朮華。
揮手謝世人，聳身入雲霞。
公暇詠天海，我非世人譁。
詩三首·其三
作者：劉季孫
朝代：宋

從來英傑自消磨，好笑人間事更多。
艮上巽宮爲進發，千車安穩渡銀河。
詩三首·其二
作者：劉季孫
朝代：宋

仙都非世間，天神繞樓殿。
高低霞霧勻，左右龍蛇徧。
雲車山岳聳，風鼙天地顫。
從茲得舊渥，萬物毫端變。
贈朱象先處士十韻
作者：劉季孫
朝代：宋

前身應畫師，摩詰初自許。
咫尺論萬里，宰也少陵與。
朱翁趣豈凡，山水忘羈旅。
晴窗布風雲，夏木迴炎暑。
坐來摧虎頭，興盡禿鷄矩。
況其塵外懷，出門皆勝侶。
一畫不輕付，俗子吾避汝。
能令希世跡，千載得處所。
斯人定何如，篋有東坡語。
畫以適其意，能文不求舉。
贈賈收處士十韻
作者：劉季孫
朝代：宋

君家霅溪上，日食霅溪魚。
無錢買釣艇，貌古常有餘。
遇人喜談笑，貰酒日不虛。
浩歌出塵表，白鳥來徐徐。
清風入窗牖，散亂床頭書。
有琴壞徽軫，淵明意何如。
我欲脫塵網，築室鄰君居。
有地植松竹，有水種芙蕖。
作詩賦生理，起居當和予。
相顧可忘老，醉飽遺君諸。
送江寧知府林公修撰十韻律
作者：劉季孫
朝代：宋

昭代尊儒學，惟公簡拔頻。
文章分造化，事業在經綸。
天馬來夷路，人龍撫要津。
幾年刊大典，四海屬名臣。
汲引親疏共，光華出入均。
玄暉賦江練，文暢詠汀蘋。
道契巖廊久，恩隆建鄴新。
七朝皆故事，十郡得仁人。
豈晚還西掖，終朝對北辰。
一言調鼎味，膏澤被斯民。
送達師遊天台次參寥韻
作者：劉季孫
朝代：宋

正誦興公賦，報師來別予。
興長尋瀑布，語罷振行裾。
勝事雲霞異，清吟巖谷虛。
石橋鐫歲月，知不假人書。
送錢蒙仲赴舉·其一
作者：劉季孫
朝代：宋

膝下五車就業，殿前三月亨途。
日出喚君名姓，春風吹過江湖。
送錢蒙仲赴舉·其三
作者：劉季孫
朝代：宋

俊氣將探虎穴，清才早踐龍門。
故比隔江白鷺，萬人回首王孫。
送錢蒙仲赴舉·其二
作者：劉季孫
朝代：宋

文價從今第一，家風經古無倫。
不假湘靈十字，知君才倍前人。
遊越山寺看泉
作者：劉季孫
朝代：宋

龜溪有路蓮花引，鷲嶺無時雲霧生。
聊放此身留舴艋，不逢人處聽泉生。
鄭令狐明府
作者：劉季孫
朝代：宋

行當臘候晚，共惜歲陰殘。
聞道巴山遠，何如蜀路難。
荒林藏積雪，亂石起驚湍。
君有親人術，應令勞者安。
酒隱堂
作者：劉季孫
朝代：宋

醉鄉王績比華胥，酒隱堂名意豈殊。
五斗樂真何所累，一樽隨分亦其徒。
高才未愧人知少，老句曾容客和無。
塵事萬端君莫問，到頭酩酊勝區區。
陪東坡中和堂賞月
作者：劉季孫
朝代：宋

中和堂上月，盛夏似高秋。
天瀉銀河水，人披紫綺裘。
氣飄聞赤壁，語勝踴黄樓。
歸袂接夫子，適從何處遊。
雪中過城東仰懷平甫學士
作者：劉季孫
朝代：宋

馬蹄踏雪過東城，暫喜京塵不上纓。
寒木烏驚花散漫，敗簷人怯玉崢嶸。
豈無良燕容枚老，定有高才憶戴生。
未負物華聊一賦，知君麗句已先成。
雲臺山
作者：劉季孫
朝代：宋

閬州富名山，冠者雲臺化。
幽深壓岷峨，孤峭抵嵩華。
題子瞻揚州借山寺
作者：劉季孫
朝代：宋

給事風流在，虛亭景越閑。
全臨故宮水，盡致別州山。
峰勢晴相向，嵐光夜不還。
無時供勝賞，歷歷白雲間。
題屏
作者：劉季孫
朝代：宋
体裁：七言绝句

呢喃燕子語樑間，底事來驚夢裏閒。
說與旁人渾不解，杖藜攜酒看芝山。
題饒州酒務廳屏
作者：劉季孫
朝代：宋

呢喃燕子語梁間，底事來驚夢裏閑。
說與傍人應不解，仗藜攜酒看芝山。
壽朱守
作者：劉季裴
朝代：宋

康鼎談經世少雙，一時文物動虞庠。
江湖雖隔金閨籍，衣袖仍聞玉案香。
墨客幾年陪畫隼，板輿平日到蘐堂。
時清身健堪行樂，未見荆榛老鳳凰。